Modoù kevregañ - Wikipedia\nAnvet e vez modoù kevregañ modoù gwereañ ar stlennoù war ar skramm e-keñver an despizadur ha niver al livioù. Derc'hennañ a reont e-mod-se galloudegezh ur gartenn gevregañ d'ardeiñ munudoù ur skeudenn pe c'halloudegezh ur skramm d'o wereañ.\nAr modoù kevregañAozañ\nMDA (Monochrome Display Adapter) : mod gwereañ an unvezioù gwereañ unliv eo, danzeet e 1981. Pourchaset e veze gant MDA ur gwereañ mod testenn 80 bann dre 25 rez. Nodoù ASCII e veze gwereet nemetken gant ar mod-se. Diamzeret bremañ.\nCGA (Color Graphic Adapter) : deut e oa er-maez e 1981 evel MDA war en dro gant ar PC (Personnal Computer). Gant ar mod-se e veze tu gwereañ an nodoù e mod testenn arwellet gant pevar liv. Ur gwereañ e mod-kevregañ o reiñ an tu da wereañ ar pikseloù gant pevar liv gant un despizadur a 320 x 200 piksel a gevaraeze ar mod-se ouzhpenn.\nEGA (Ehanced Graphic Adapter) : danzeet e derou ar bloavezh 1985 e roe an tu da wereañ 16 liv gant un despizadur a 640 x 350 piksel.\nVGA (Video graphics Array) : danzeet e 1987. Kevaraezañ a ra ur gwereañ 720 x 400 piksel e mod testenn pe unan 640 x 480 piksel e mod kevregañ 16 liv e zespizadur. Moaien 'zo ivez gwereañ 256 liv gant un despizadur a 320 x 200 piksel (anvet ivet MCGA - Multi-Color Graphics Array). Ar mod gwereañ izek eo deut da vezañ evit ar PCoù.\nXGA (eXtended Graphics Array) : danzeet e 1990 gant IBM, e veze pourchaset gant ar mod-se ur gwereañ 800 x 600 piksel gant 16 milion liv pe 1024 x 768 piksel gant 65536 liv.\nSVGA (Super Video Graphics Array) : ur mod kevregañ eo hag a ro an tu da wereañ 256 liv gant despizadurioù a 640 x 200 piksel, 640 x 350 piksel pe 640 x 480 piksel. Moaien 'zo ivez gwereañ gant despizadurioù a 800 x 600 piksel pe 1024 x 768 piksel hogen o wereañ nebeutoc'h a livioù war an dro.\nVESA (Video Electronic Standart Association) : da skoueriekaat ar modoù kevregañ, pezh a rae diouer, e voe ar genderc'herien pennañ oc'h en em vodañ da grouiñ ur c'henseurterezh : ar VESA.\nSXGA (Super eXtended Graphics Array) : despizet gant ar c'henseurterezh VESA e ro an tu ar mod SXGA da wereañ gant un despizadur a 1280 x 1024 piksel ha 16 milion liv. E ratio a zo 5:4.\nUXGA (Ultra eXtended Graphics Array) : despizadur a 1600 x 1200 gant 16 milion liv.\nWXGA (Wide eXtended Graphics Array) : despizadur a 1280 x 800 gant 16 milion liv.\nWSXGA (Wide Super eXtended Graphics Array) : despizadur a 1600 x 1024 gant 16 milion liv.\nWSXGA+ (Wide super eXtended Graphics Array) : despizadur a 1680 x 1050 gant 16 milion liv.\nWUXGA (Wide Ultra eXtended Graphics Array) : despizadur a 1920 x 1200 gant 16 milion liv.\nQXGA (Quad eXtended Graphics Array) : despizadur a 2048 x 1536 gant 16 milion liv.\nQSXGA (Quad Super eXtended Graphics Array) : despizadur a 2560 x 2048 gant 16 milion liv.\nQUXGA (Quad Ultra eXtended Graphics Array) : despizadur a 3200 x 2400 gant 16 milion liv.\nMod kevregañ Despizadur diazremm Despizadur diazerc'h niver a bikseloù Ratio\nUXGA 1600 1200 1 920 000 6,25\nQSXGA 2560 2048 5 242 800 17,1\nQUXGA 3200 2400 7 680 000 25\nAdtapet diwar « https://br.wikipedia.org/w/index.php?title=Modoù_kevregañ&oldid=1473082 »\nDernière modification le 4 Ebr 2013, à 19:03\nKemmoù diwezhañ degaset d'ar bajenn-mañ d'an 4 Ebr 2013, da 19:03.


Filtre en cours : Territoire\nKartennoù evit ar vevliesseurted\nAbaoe 2018 emañ ar mirva louzawouriezh o sevel kartennoù war ar seurtoù plant pennañ e Rannvro Breizh. A-benn 2020 e vo lakaet e kerz an dud a labour e Breizh war dachenn terkerezh an tiriad abalamour da sikour anezho da anaout ar pezh a zo en dalc’h evit ar vevliesseurted kinniget diouzh ur skeul boutin d’an holl.\nsevenadur ha tiriad\nRenabliñ : krogit e-barzh glad Breizh !\nServij renabliñ ar glad en deus lakaet e luc’hskeudennaoueg kaer enlinenn, 500 000 foto enni, ha roet en deus lañs d’ur galv da raktresoù evit kouviañ an holl Vretoned da binvidikaat an dalc’hadoù skeudennoù-se.\nCulture Patrimoine Territoire\nJean-Yves Le Drian dirak koumananterien gentañ ar wienn optikel e Gazilieg\nD’an 20 a viz Genver e oa bet prezidant Kuzul-rannvro Breizh, Jean-Yves Le Drian, e Gazilieg (56), evit gweladenniñ an aveadurioù staliet er gumun hag en em gavout gant koumananterien gentañ ar wienn optikel.\nNumérique Europe Territoire\nDiorren rannvroel 2015-2020\nKevrat-steuñv : 1,2 Md € evit reiñ ul lañs nevez da armerzh Breizh\nSinet eo bet ar gevrat-steuñv 2015-2020 gant ar Stad hag ar Rannvro ! 1,2 miliard a euroioù zo raktreset evit diorren Breizh, gant peder fennaenn kendivizet : fiñvusted war an hentoù hag an hentoù-houarn, enklask ha neveziñ, treuzkemm ekologel ha doare energiezh, tiriadoù ha diorren niverel.\nDéveloppement durable Territoire Pacte d'avenir Bretagne\nAr ".bzh" digor d’an holl bremañ\nAn holl dud a c’hall mirout o anv domani e « .bzh » bremañ. Ha mont a raio ar Vretoned da-heul ar gevredigezh www.bzh ?\nTrofeoù sport Breizh 2014\nTrofeoù sport Breizh 2014 : al loreidi !\n25vet Trofeoù ar sport a oa bet roet er sizhun-mañ. E c’hwec’h rummad eo bet loreet an atletourien hag an atletourezed breizhat o deus kaset uhel livioù Breizh e 2014. Grit anaoudegezh gant al loreidi hag al loreadezed dre o foltredoù video, gant ar pemp priz ispisial roet er bloaz-mañ ha sellit ouzh an nozvezh dreistordinal a oa bet aozet gant Ran...


Tuto Breizh, un abadenn nevez e brezhoneg ! - Stumdi\nTuto Breizh, un abadenn nevez e brezhoneg !\nTuto Breizh ‘zo un abadenn nevez savet gant Brezhoweb. Er gelaouenn-mañ eta e kinnig Juliette deomp dizoleiñ Breizh dre he daoulagad dezhi, daoulagad un europeanez yaouank en em gavet nevez zo e penn ar bed !\nKontañ a ra deomp ar wech kentañ ma oa bet bet war an oad vev da granketa, ar mod m’he doa graet anaoudegezh gant ar gouren, he fourmenadenn gentañ war vord kanol Naoned-Brest peotramant c’hoazh he gweladenn e ti Glenmor.\nEvit rann gentañ Tuto Breizh, Juliette a ra anaoudegezh gant pardon ar Folgoad, hini brasañ e Breizh Izel.\nEvit eil rann Tuto Breizh, Juliette a ra anaoudegezh gant sport Breizh, ar Gouren.\nEvit trede rann Tuto Breizh ez a Juliette da Lannuon evit deskiñ penaos fardañ krampouezh, un dra pouezhus tre e breizh.\nEvit pevare rann Tuto Breizh, mont a ra Juliette da Bempont evit ober anaoudegezh gant Merzhin ‘ba Koad Brekilien ! Merzhin, korriganez Vivien, feunteun ar yaouankiz… Daoust hag-eñ eo ken hud ha se ha peseurt mojennoù a vez kuzhet eno ?\nEvit pempvet rann Tuto Breizh eo bet Juliette er fest-noz brasañ e Breizh, hini diwezhañ ar Festival Yaouank hag a vez aozet bep bloaz e Roazhon gant Skeudenn Bro Roazhon.\nEvit c’hwec’hvet rann Tuto Breizh eo en em gavet Juliette gant Jennifer Scouarnec ‘ba sistrerezh Rozavern e Kraozon, evit deskiñ penaos ‘vez fardet sistr.\nEvit seizhvet rann Tuto Breizh eo en em gavet Juliette gant Gaël Briand hag Yves Mervin ‘ba bon splujerezioù An Oriant, evit kompren ‘blam’ da betra e oa ken pouezhus al lec’h-mañ, deuit war e lerc’h !\nHa reoù all o tont c’hoazh…\nAdkavit an holl rannoù war : http://www.brezhoweb.bzh/index.php?page=332&val[langue]=1


Bauhaus-Archiv - Wikipedia\nAr Bauhaus-Archiv a zo ur mirdi staliet e Berlin (Klingelhöferstraße, 14 e karter Tiergarten) bet ijinet gant Walter Gropius hag Alexander Cvijanovic, gant ar pal diskouez dielloù ar Bauhaus ennañ. Digoret eo bet e 1979.\nSañset e oa ar mirdi bezañ savet e Darmstadt. Gant Walter Gropius e voe treset ar steuñvioù kentañ. Kemmet ha doareet e voe gant Alexander Cvijanovic evit ma klotfe gant e lec’hiadur e Berlin, war vord al Landwehrkanal. E-touez an aozadurioù savet gantañ emañ ar grapenn hag a droc’h ar savadur. Pal ar Bauhaus-Archiv eo kinnig perzh unan eus luskadoù arzoù pouezusañ an XXvet a-fet savouriezh, design, luc’hskeudenniñ ha sevel arrebeuri.\nAn diskouezadeg[kemmañ | kemmañ ar vammenn]\nE-touez an holl draoù a c’haller gwelout er mirdi emañ kadorioù Marcel Breuer, kleuzeurioù Karl Jacob Jucker ha re Wilhelm Wagenfeld pe c’hoazh listri-argant Marianne Brandt. Ennañ e kaver ivez dielloù diwar-benn ar c’hentelioù a voe roet er Bauhaus, steuñvioù savadurioù ar Bauhaus, luc’hskeudennoù hag ul levraoueg.\nAdtapet diwar « https://br.wikipedia.org/w/index.php?title=Bauhaus-Archiv&oldid=1948335 »


Pajenn:Instructioneu santel ar er gurionnéeu principal ag er religion, 1790.djvu/232 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/232\nhanton, e uerhou un dra guhavè quasi en hantér mui eit ne tall, pé e uerhou faus pouis, fal vusul, &c. Er vechérerion, è sigur n’en dès meit-t’ai ha m’en dai requis ou havouét, e uerh ou labour raï quir, pé mui eit ne tall, rac ma rant crediq. 2.° Er vechérerion, pé er varhadision pére e hum accord itré d’ai eit faussein ou déuéhieu, ou labour, pé ou marhadoureah, eit forcein en ol de brenein raï quir. Er vechérerion pé er varhadision péré e hum zécri, unan eit laireah pratiqueu en aral, e béh d’er bihannan inemp d’er garanté.\nLaireah e rér en Nessan é prenein raï varhad-mat : 1.° A pe brofitér a beuranté unan-henac eit prenein guet-t’ou un dra bihannoh eit ne tall, rac ma vai requis tehou gùerhein. 2° A pe dènnét gùel marhad guet hou Nessan, rac ma hoès prestét argant tehou, pé rac ma hoès ean payét ér-raug. 3.° A pe brenér raï izel briz guet unan ne ouair quet petra e talier péh e uerh.\nLaireah e rér en Nessan a p’en trompér pé é fæd a labour, pé é fæd a varhadoureah : 1.° A pe n’impléér quet mad en amzér, èl er ounidion hac er serviterion péré e laq en amzér de goll, e ra fal labour, pé e ziscouffi er péh e vai itré ou deourn, pé e zistro er-ré-ral a obér vat. 2.° A pe uerhér fal varhadoureah eit hani mat, lonnèt siét hemb dizolein er si quênd accord a briz. Ar er poénd-ce, réd-è remerquein é hès sieu cuhét ha ré dizolo ; ré n’en dint quet a vras consequance,\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/232&oldid=128773 »


04 décembre 2014, 18:10\nSujet : N'on ket kat da / N'on ket da / N'on ket evit\nN'on ket kat da / N'on ket da / N'on ket evit\nPa selaouan ar frazennoù 'meus lakaet er ger "kat (bezan -) => capable (être -)" (http://www.brezhonegbrovear.bzh/geriadur.php?ger=14) eo sklaer din eo [a] a vez klevet, han se eo ar stumm "n'on ket kat da" a vez impliet, met ar ger "ket" ne vez ket klevet. Ar stummioù ...\n04 décembre 2014, 17:55\nSujet : Daouarn\nSelaouet 'meus ma enrolladennoù ha n'eo ket sklaer-sklaer.\nAn daou a glavan ivez 'meus aon, hag a-wechoù etre an daou ?\n30 août 2014, 18:25\nO troc'hañ ma anrejistramañchoù e oan, ha 'meus kavet ar frazenn-se gant ma mamm-gozh :\nN'eus ket heu... glebiet 'met ma dorn tu kontrefet.\nHag aze, abalamour d'an "heu...", e vez klevet an T 'ba "ket".\n29 août 2014, 20:24\nSell 'ta, labour 'teus graet paotr ! Me a blij din mont da furchal 'ba al levrioù (memes re an Here pe Chalm !), evel se e taolan pled goude da welet pe 'h eo ar memes tra 'ba Bear pe n'eo ket. A-hent-all e klevan-me 'ba Bear : " ket 'met " [kə mɛ(t)]. Dre ma 'h eo [kə] ha n'eo ket [ke] o...\n26 août 2014, 17:46\nBet on o klask un nebeut skouerioù el levrioù. NEMET ('MET) 'Meus ket kavet ar stumm " ne ... ket 'met " neblec'h ebet, 'met e geriadur Favereau , met n'eo ket gwall sklaer ha ne ro skouer ebet. Ar stumm " ne ... ken nemet " a vez kavet alies. Peseurt hini eo a vez lavaret 'ba Be...\n26 août 2014, 17:12\nSujet : Leun chik\nN'onn ket hag-eñ 'peus soñj deus ur wezh, pa 'oamp 'barzh an oto, en ur dremen e-kichenn Netto Tangi 'na lâret penaos 'oa bern otoioù pe n'onn ket petra, ha neuze 'na lâret "leun-chouk" deus se, ha ma distrompet anezhañ peogwir deus ar pezh 'ma komprenet gant Daniel, ne oa ket lâret leun-...\nN'eus ket met...\nEn galleg 'vez lâret " Il n'y a que... ", ha " N'eus ket met... " en brezhoneg met " Il n'y a pas que... " 'zo diaesoc'h da draduizañ. Bet 'ma goûlet gant Daniel met hennezh ne wele ket penaos 'oa moaien da lâret se ha ne me ket klasket goude... E-mesk ta traoù Tangi '...\n15 mai 2014, 20:10\n13 avril 2014, 11:52\nKoulskoude e vez klevet aliesoc'h [nõ] evit [nõn] ??? Ret e vo din adselaou, met d'am soñj 'meus klevet [nõŋ] ordin ([ŋ] abalamour d'ar K zo goude). Fidambie, ar wezh kentañ eo din klevet komz deus ar stummioù-se. Neuze 'meump d'ober skrivañ evel-henn : N'onn ket Ya, kemeret 'meus an abitud da skri...\n12 avril 2014, 22:36\nAn deiz all 'mamp kaozeet deus se gant Tangi. Alies e vez soñjet eo "n'onn ket" ar memes tra ha "n'ouzon ket". Lennet 'ma n'eo ket gwir se, adkavet 'meus pelec'h : Sell aze ar pezh a lavar Steve Hewitt war ar forum Academia Celtica : Très brièvement, (n')onn n'est nullement une &...


Kastell Caernarfon - Wikipedia\nEmañ kastell Caernarfon e Caernarfon, e Gwynedd, e hanternoz Kembre. Savet e oa bet ar c’hastell a weler hiziv gant Edouarzh Iañ, roue Bro-Saoz, goude ma oa bet aloubet Kembre gantañ.\nKastell Caernarfon, en diabarzh.\nKastell Caernarfon, gwelet eus ar c’hornôg.\nGant Edouarzh Iañ e voe lakaet sevel meur a gastell e hanternoz Kembre, evit lakaat Kembreiz da blegañ, da-heul e drec’h war ar priñs Llywelyn ap Gruffudd. En o zouez e c’haller menegiñ kastell Biwmares, hini Conwy ha hini Harlech. Hogen hini Caernarfon e oa an hini pouezusañ, dre ma oa e-kichen ar Menai, ar vrec’h-vor zo etre Enez Mon hag an douar-bras.\nKroget e oa bet da sevel ar c’hastell e 1283, ha kendalc’het e oa bet betek 1323. Ne oa ket bet peurechuet e gwirionez, ha hiziv c’hoazh e weler ar roudoù eus mogerennoù diechu. Hervez dielloù an amzer-hont e vije koustet al labourioù war-dro 22 000 lur sterling, ar pezh a oa ur sammad brav a arc’hant da neuze, war-dro ur bloavezhiad gounid evit teñzor ar roue. Hervez ar vojenn e vije bet savet ar mogerioù war skouer re Kergustentin, dre ma oa bet ar roue Edouarzh Iañ o kemer perzh er C'hroaziadegoù. Emañ ar c’hastell dirak dourioù ar Menai, evel-se e c’halled eveshaat an tremen dre ar vrec’h-vor. Hervez a lavarer e vije bet ganet Edouarzh II ennañ e 1284, hogen n’eur ket sur e vije gwir kement-se : marteze eo bet kontet evit ma vije degemeret gwelloc’h gant tud Kembre Edouarzh II, mab roue Bro-Saoz, hag eñ lesanvet "Priñs Kembre".\nE 1403 ha 1404 e voe lakaet seziz war ar c’hastell gant soudarded Owain Glyndŵr, ar priñs kembreat a oa en em savet a-enep ar galloud saoz. E-pad an Dispac'h saoz en em zaskoras soudarded ar c’hastell d’ar Barlamantidi e 1646.\nAbaoe Edouarzh II e vez graet « priñs Kembre » eus mab henañ ar roue pe ar rouanez zo o ren e Londrez (rouaned Bro-Saoz, rouaned ar Rouantelezh Unanet) E 1911, hag adarre e 1969 e voe aozet e kastell Caernarfon lidoù d’ober eus ar mab henañ-se « priñs Kembre », gant Edouarzh VIII e 1911 ha Charlez e 1969.\n(en) Ar c'hastell war lec'hienn CastleWales\nAdtapet diwar « https://br.wikipedia.org/w/index.php?title=Kastell_Caernarfon&oldid=1771354 »\nKemm diwezhañ d'an 28 Gwe 2017 da 21:18\nKemmoù diwezhañ degaset d'ar bajenn-mañ d'an 28 Gwe 2017, da 21:18.


La sélection | Soubenn ar geek\n« L’histoire de Nintendo (vol 1) : 1889-1980 des cartes à jouer aux Game & Watch\nTro am boa bet da glevet komz eus al levr-mañ e-barzh abadenn Rêves et cris met evel boaz ne oan ket aet pelloc’h evit notenniñ an anv. Met ma nizez a zo ur plac’h a-feson ha setu e tizoloan e oa al levr ganti! Profitet ‘m eus evit amprestañ diganti…\nTremen a ra an istor en Amerika, a-benn 300 vloaz bennak met distrujet eo bet pep tra hag ur vonarkiezh a zo e Ilea (anv ar rouantelezh) met n’ouzer ket re peseurt stadoù-hent a zo e-barzh. Ur vonarkiezh diazezet war kastaoù eo : familh ar roue 1, tud pinvidik ha soudarded 2, kelennerien 3, labourerien-douar 4 hag all hag all. America, an harozez, ha he familh a zo arzourien (kasta 5) ha karout a ra ur paotr a gasta 7 (ar gasta 8 a zo ar glaskerien-vara neuze ijinañ a rit).\nAr familh roueel a zimez he merc’hed da familhoù gouarnamantoù all hag ar baotred a vez dimezet d’ur plac’h eus ar bobl. Evit kavout ur wreg dezhañ e vez aozet un doare abadenn skinwel ouzhpenn a-benn reiñ spi d’ar bobl ha tout. America a c’hall kemer perzh, peogwir eo etre 16 hag 20 vloaz hag eo erru poent da v/Maxon, ar priñs kavout ur wreg.\nDivinout a rit e vo dibabet ar plac’h da gemer perzh en abadenn skinwel.\nDedennus-tre eo ar bed ijinet gant Kiera Cass, ur bern elfennoù a zo, pinvidik eo war an dachenn-se. Ur c’hempouez mat he deus kavet etre titouroù ha traoù laosket da ijin al lenner a gav din. Dedennus ‘m eus kavet ivez an tu politikel a gemer an abadenn (dre ret) hag ar pouez a vez gant ar c’hameraoù, ar genstrivadeg etre ar merc’hed hag all. Un tamm dipitet on na vefe ket muioc’h a bouez gant tout-se a-benn ar fin evit chom war santimantoù America a zo rannet he c’halon etre daou baotr… Un tamm torr-penn ha re aes an dibab-se d’am meno.\nEvel-just e lak da soñjal e The Hunger Games ha kalzik traoù heñvel a zo, anat deoc’h. Met disheñvel a-walc’h eo an tudennoù hag ar bed evit ma chomfe al lenner hep keñveriañ bep pemp munutenn.\nMa, anzav a ran ‘m eus kavet plijus ha dudius al lennadenn, pas ken niañ-niañ hag ar pezh a seblante din da zigentañ hag e lennin an traoù all a zo tro-dro d’ar bed-se gant plijadur memes tra!\nRomant amerikan skrivet gant Kiera Cass. Embannadur c’hallek embannet d’an 12 a viz Ebrel 2012 gant Robert Laffont en dastumad “R”.\nThis entry was posted on Eost 30, 2013 at 10:55 g.m. and is filed under Levrioù with tags Amerika, distopiezh, familh, karantez, lennegezh young adult, merc'hed, politikerezh.\tYou can follow any responses to this entry through the RSS 2.0 feed. You can leave a response, or trackback from your own site.\n3 Respont to “La sélection”\nLe Prince | Soubenn ar geek Says:\nGwengolo 4, 2013 e 3:48 g.m.\n[…] Prince a zo un danevell liammet gant levr La Sélection. En un 40 pajennad bennak e kinnig ar skrivagnerez gwelet sell Maxon war penn-kentañ ar […]\nDu 4, 2015 e 10:19 g.m.\n[…] ul levr nevez eus La sélection (am boa lennet kentoc’h aketus m’ho peus soñj ^^, s.o. al liammoù a–vil–vern-mañ). Ar wech-mañ e tremen an traoù 20 vloaz warlerc’h. […]\nLa Sélection – Histoires secrètes (2) | Soubenn ar geek Says:\nMeurzh 13, 2016 e 7:28 g.m.\n[…] un dastumad istorioù nevez tro-dro da La sélection. Div danevell a zo hag traoùigoù ouzhpenn, goulennoù gant ar skrivagnerez (tro-dro da […]


Kastell-Paol - Wikipedia\n(Adkaset eus Saint-Pol-de-Léon)\nAn iliz-veur ha chapel ar C'hreiz-kêr.\n6 596 ann. (2017)\n48° 41′ 10″ Norzh\n3° 59′ 06″ Kornôg / 48.6861, -3.985\nKastell-Paol a zo ur gumun eus Bro-Leon, e departamant Penn-ar-Bed, e gwalarn Breizh. Pennlec'h kanton Kastell-Paol eo.\n4.4 Eil brezel-bed\n9.3 Tud liammet gant kêr\nDre gomz, er vro, e vez berraet alies an anv e "Kastell" hepken.\nD'an 2 a viz Kerzu 2008 e oa bet votet ar garta Ya d'ar brezhoneg gant kuzul-kêr ar gumun.\nE distro-skol 2019 e oa enskrivet er skol Diwan hag er c'hlasoù divyezhek 126 skoliad (18,6 % eus skolidi ar gumun evit a sell ouzh ar c'hentañ derez)\n«Rannet: ouzh 1, en aour e leon kudennek o terc'hel ur gammell eskob en gul; ouzh 2, en erminig, karget gant ur gouezoc'h en sabel lagadet ha stilhonet en argant, gwakoliet gant ur gurunenn en aour; o skorañ un tour en gul tourigellet a deir fezh ouzh konk a-zehoù.»\nger-ardamez: Non offendo sed defendo\n1346 : Emgann Kastell-Paol e-kerzh Brezel hêrezh dugelezh Breizh.\nNac'het e voe an distaoliadeg roueel eus miz C'hwevrer 1676 ouzh daou zen eus "parrez ar Groaz" (e Kastell bremañ), Guillaume Moul, menajer, hag un den anvet Péron (graet e veze Calais ha Saint Paul dioutañ ivez), goude Emsavadeg ar Bonedoù ruz.\nDekred eus ar 26 a viz Du 1790 war al le ret: e penn-kentañ 1791 e voe nac'het al le ouzh ar Roue, ar vro hag al lezennoù gant Corre, person, Kerebel, Branellec ha Grall, kureed.\nIliz-veur Kastell-Paol gwelet en he hed\nTourioù iliz-veur Kastell-Paol\nIliz-veur Kastell-Paol, an iliz-veur giz c’hotek Paol Aorelian, ur vazilikenn a eil renk a vez garaet anezhi ivez iliz ar C’hemenn da Varia, a voe war aspadennoù un iliz-veur roman eus an XIIvet kantved. Enni ez eus un nev heverk eus an XIIIvet kantved e maen-raz eus Caen, hag a zo dibar pe dost e Breizh, hag ur c’heur e greunit eus ar XVvet kantved.\nChapel Itron-Varia ar C'hreiz-kêr (XIVvet – XVvet kantved, a sav he c'horzenn betek 80 m pe dost, zo dezhi unan eus ar c'hloc'hdioù uhelañ eus Breizh hag unan eus ar skouerioù kaerañ eus ar c'hloc'hdioù dantelezet. Gant he nouspet toull-penestr warn-ugent n'en deus ket an avel a grog enni. Adsavet e voe goude tan-gwall 1375, gant un tisavour saoz, hervez kont.\nKloc'hdi chapel Sant Jozef, warnañ ar bloaziad 1716, a zeu eus chapel-gouent an Ursulinezed, a oa un dek metr bennak pelloc'h gwechall. Amañ e oa bet kaset hag adsavet ar c'hloc'hdi, dezhañ 33 m uhelder, war chapel Ti Retredidi beleien an eskopti. Hounnezh, bet staliet e domani maner Kerguz, ouzhpznn 4 hektar dezhañ, a oa bet anvet Bel Air e-pad pell amzer, abalamour ma oa kaer ar gwel war ar mor alese. Ar chapel a dakveze d'ober lidoù kañv. Adkempennet e oa bet er bloavezhioù 70 ha kadorioù-kloz kaer he deus, un aoter bras-divent e marmor hag ur c'hantolor-skourret brav-meurbet hervez giz an Arz-kinklañ.\nAerouant war ti ar Chalonied\nTi ar Chalonied, ur bravig eus savouriezh an Azginivelezh, a voe savet gant ar chaloni Ricard war-dro 1530. Ur c'hloastr a gase ac'hann d'an iliz-veur. Setu perak e oa bet roet an anv "ar C'hloastr Bihan" d'ar blasenn a zisparti anezho. Kornioù tal an ti, kinklet gant ul leon hag un aerouant, zo aroueziet ganto e oa stag ar chaloni diazezer war un dro ouzh ar geoded (arouez Bro-Leon eo al leon) hag ouzh an iliz. An dourell zo enni ur viñs kaer-kenañ.\nAn ti a voe lakaet seziz warnañ e-pad an Dispac'h Bras hag a voe treuzfurmet e 1791, hag evit un dek bloavezh bennak, e skol vroadel an hidrografiezh ma veze stummet skolidi eus ar Verdeadureh Kenwerzh. Goude-se e voe perc'hennet gant e-leizh a dud lerc'h-ouzh-lerc'h, en o zouez ur marc'hadour gwin hag en doa engravet e anv ("Sou") war skoed-ardamez an talbenn. En ti, perc'hennet gant ar gumun, e vez degemeret ingal diskouezadegoù arz.\nAr Feunteun Lenn ar Gloar\nEn deroù e oa ar feunteun Lenn ar Gloar en anv an eskob kentañ, Sant-Paol, en dije benniget anezhi pa oa degouezhet e kêr er VIvet kantved. Morse n'eo bet gwelet o vont da hesk, ha pa vefe pennnadoù sec'hor bras.\nAr feunteun sakr a red an dour anezhi betek ar poull-kannañ zo e-kichen, zo ur c'hustod a-zioc'h dezhi gant un delwenn eus ar Werc'hez hag he Bugel e maen kersanton eus ar XVIvet kantved. E-pad pell amzer e veze graet ur Pardon eno bep bloaz d'ar 15 a viz Eost/ Brudet eo evel feunteun bareañ : nammidi ha klañvourien a-leizh o dije adkavet ar pare alied dre skuilhañ an dour-se war o c'horf.\nStraed ar Poulloù-kannañ zo bet, e-pad pell, unan eus hentoù pennañ ar gumun. Evit mont e kêr, e tremene an dud (hag ar rederigoù eus an XIXvet kantved) dre un hent kammigellek adalek ar C'hreiz-kêr evit en em gavout er straed-se. Ul lec'h-arsav evit ar c'hezeg-post oa al leti e-kichen.\nAr poulloù, a-raok talvezout da gannañ al lienaj-ti, a veze implijet evit gwennaat an neudennoù lin hag ivez evit naetaat kouraihoù kigerezhioù ru an Eskern (Rue aux Os/ e galleg deuet da vezañ /rue aux Eaux/ hiziv an deiz !).\nAr Feunteun Sant-Rok\nAdsavet e voe feunteun Sant-Rok e 1897 pa voe digoret an hent a gas eus ar Gar da Liorzh kastell ar Gernevez. Kinklet eo gant ardamezoù an tiegezh Budes : "en argant gant pin geoted, hebiaet gant div flourdilizenn en gul". Warni emañ ar ger-ardamez "Superis victoria faustis". N'eus delwenn sant ebet ken.\nSoñj a zegas ar savaduig greunit e oa liammet strizh al lec'h, geuniek ha distro kër, ouzh anv sant Rok, gwarezer an dud klañv gant ar vosenn. Rak meur a wech e voe skoet kêr gant reuziadoù bosenn er Grennamzer. Ur "c'hlañvdi", da lavaret eo ur gêriadennig tiez-soul bihan, a roe bod d'an dud klañv gant ar vosenn, al lorgnez ha pariaed all evel ar "gakouzien" deuet eus Spagn a veze difennet outo ober micher all ebet estreget hini ar gordennerien. Ganto e veze gweet kerdin evit kieier ar chapelioù tro-dro ha rankout a raent ivez pourchas ar re graet evit... krougañ an dorfedourien.\nUr chapel Sant-Rok, kouezhet en he foull hiziv an deiz, a voe savet e 1632 er c'harter-se, anvet ivez ar "Vadalen", evit degemer pedennoù an dud klañv. Gwelet a reer ar chapel-se en diabell war livadur ar Rozera en iliz-veur.\nTi-gar Kastell-Paol e 1900\nChamp de la Rive\nRoc'h ar Ged (Enezennig Santez Anna)\nUn takad artichaod e Kastell\nMartolod e oa. Mervel a reas e-pad an Eil Brezel Bed, d'an 29 a viz Du 1940.\n1807 : Gabriel-Marie Caroff, troour brezhonek\n1822 : Gabriel Milin, skrivagner brezhonek\n1834 : Pierre Le Sann, beleg ha troour brezhonek\n1923 : Naig Rozmor, skrivagnerez\n1956 : Gérard Jaffrès, kaner\n1977 : Armel Le Cleac'h, merdeer\n1652 : Mari-Amis Pikard, kevrinourez vreton.\n1888 : Gabriel-Marie Caroff, troour brezhonek.\n1952 : Paotr Treoure, beleg ha skrivagner brezhonek.\n2015 : Naig Rozmor, skrivagnerez.\nPaol Aorelian, sant brezhon.\nGoulven, eskob Leon.\n28 a viz Mezheven 1974 : 1añ tennad-hent Tro Bro-C'hall etre Brest ha Kastell-Paol; trec'h eo Ercole Gualazzini (Italia).\nBroioù Katalan Benicarló 2013\nDivodet eo bet ar gevelliñ gant Penarth e Kembre.\n(br) Kastell-Paol war lec'hienn Geobreizh\nLec'hienn ar barrez\nAn tour dantelezet\nIstor Bro Leon\nKartennoù post kozh\n↑ Kristof Jezegoù, Hor Bro e-pad ar Revolusion, Ti-moullañ Ar Bobl, Karaez, 1915, pajenn 47\nAdtapet diwar « https://br.wikipedia.org/w/index.php?title=Kastell-Paol&oldid=1866593 »\nKemmoù diwezhañ degaset d'ar bajenn-mañ d'an 26 C'hwe 2020, da 11:52.


Abrege eus an Aviel/Chapistr 33 - Wikimammenn\nAbrege eus an Aviel/Chapistr 33\n◄ Evit Gouel an Assantion Evit ar sul goude ar Yaou-Basq Evit sul ar Pantecost ►\nEvit ar Sul goude ar Yaou-Basq.\nJEsus a zisclerias d’e Zisquibien ar bersecution o devije da souffr abers ar Yusevien. Ho chasseel a raïnt, emezàn, eus o Sinagog, eus o Zempl, eus o Assambleou, ha dont a raï un amser e pehini ar re ho lacaï d’ar maro, a songeo dezo ober ur sacrifiç da Zoue. Ho treti a raïnt evelse, abalamour ne anaveont na va Zad na me. Quemen-mâ a lavaràn deoc’h, evit pa vezo deut an amser-ze, ma ho pezo sonch penaus am eus hoc’h avertisset.\nMeditation voar ar souffrançou.\n1. P. Ret eo souffr er bed-mâ.\n2. P. Ar voyen da ober un usaich mad eus hor souffrançou.\nConsiderit penaus an Ebestel, ar Merzerien, an eneou fidel ha devot o deus souffret er bed-mâ poaniou, afflictionou ha persecutionou estranch.\nAr souffrançou a so bet a viscoas hac a vezo bepret hor partaich en traounen-mâ a zaëlou.\nDen ebet ne dle esperout beza exant. Ar re vras ha puissant eus ar bed o deus o foan quer couls hac ar re vian hac ar re baour. Ne antreer e Rouantelez Doue nemet dre cals a boaniou hac a dribulationou. Ar groas a so gouir hent an Eê. Eguis ma fell eta da Zoue savetei an oll dud, en deus pourveet croasiou dezo-oll.\nCroasiou a gavomp e beblec’h, enomp hon-unan hac e mæs ac’hanomp, pep tra hon afflich hac a ra deomp souff : hor c’horf dre e glênvejou hac e infirmiteou, hon ene dre e ignoranç ha dre e goal-inclinationou, an drouc-speret dre e dentationou, an dud gant pere e vevomp dre o c’hontroliez pe dre o goal humor, ar bed dre e injusticou pe dre e bersecutionou.\nDoue a bermet an afflictionou-ze evit hor mad hac hon avantaich : car beza ez int an holen pehini a vir na zeue hor c’halon d’en em gorrompi dre ar plijadurezou ha dre ar brosperite ; servicha a reont da burifia hon eneou ; servicha a reont deomp da binigen er bed-mâ ; servicha a reont da exerci hor patiantet, d’hon renta humploc’h, ha da grisqui hor c’hurunen en Eê.\n2. P. Pa ne illit quet tec’het diouz ar groas, pa renquit souffr, na gollit quet ar merit hac ar frouez heus ho souffrançou, grit eus a necessite vertu, grit un usaich mad eus ho poaniou.\nPeguer bras benac ve hoc’h affliction, na gollit quet couraich ha n’en em abandonit quet d’an dristidiguez. Na c’holennit quet beza dilivret eus hoc’h afflictionou, mæs goulennit quent ma plijo gant Doue ho souten hac ho creaat dre e c’hraç, evit o amduri dre garantez evintâ.\nSellit ouz an Eê, ha considerit ar recompans a brepar Doue deoc’h. Trugarecaït Doue dre ma ro deoc’h dre ar souffrançou ar voyen da assuri ho silvidiguez ha da grisqui ho curunen en Eê.\nO va Doue, just eo din souffr : ne c’houlennàn quet eta beza delivret eus va foaniou, mæs goulen a ràn quent ma plijo gueneoc’h va souten ha va chreaat dre ho craç, evit o anduri dre garantez evidoc’h, gant patiantet ha gant resination d’ho polonte divin. Grit din souffr er vuez-mâ ar boan a blijo gueneoc’h, ha queit ha ma blijo gueneoc’h ; n’am espernit quet er bed-mâ, mæs va espernit, me ho supli, er bed-all.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_33&oldid=95033 »


Delwenn William Wallace e kastell Dinedin\nSir William Wallace, ganet e-tro 1270 en Ach na Feàrna (Bro-Skos), ha lakaet d'ar marv d'an 22 a viz Eost 1305, e Smithfield, e Londrez (Bro-Saoz) a oa ur marc'heg ha brogarour skosat hag a stourmas da zifenn e vro a-enep da Vro-Saoz.\nGant Andrew Moray e oa Wallace en emgann Pont Sruighlea, d'an 11 a viz Gwengolo 1297, ma voe faezhet an arme saoz gante.\nLakaet e voe e penn an armeoù skos betek emgann an Eaglais Bhreac e Gouhere 1298. E miz Eost 1305 e voe prizoniet Wallace e Baile Rob Ruaidh e-tal Glasc'ho ha deroet d'ar roue saoz Edward Iañ. Neuze e voe krouget, ruzet e gorf, dibezhiet (Hanged, drawn and quartered), dre ma oa bet treitour ha torfedour hervez ar roue saoz.\nA Chronicle of England Wallace o kas da sutal kinnigoù ar Saozon.\nBarnadenn William Wallace e Westminster Hall\n“Dico Tibi Verum, Libertas Optima Rerum: Nunquam Servili Sub Nexu Vivito, Fili (Ar wirionez a lavaran dit Mab, ar Frankiz eo ar pep gwellañ eus ar pezh a c'haller gounit. Neuze 'ta, na vev biken e Kabestr ar Sklavelezh.)\nAdtapet diwar « https://br.wikipedia.org/w/index.php?title=William_Wallace&oldid=1945611 »


Hag istorel eo Jezuz ? Ha doue eo Jezuz Krist : Lodenn gentaß\nLODENN GENTAÑ :\nHAG ISTOREL EO JEZUZ ?\nIntroduction | Lodenn Eil lodenn : Ha doue eo Jezuz Krist ?\nI - JEZUZ HAG AN AVIELOÙ\n1.- Petra eo an Avieloù ?\nN'heller ket studiañ kudenn Jezuz hep derc'hel kont eus an Avieloù. An andonioù pennañ bet skrivet ez int diwar e benn. A-raok mont pelloc'h, petra a vez graet Aviel anezhañ ?\nAn Avieloù zo pevar levrig skrivet gant diskibion da Jezuz evit reiñ da anavezout e vuhez hag e gomzoù.\nAr ger Aviel a zeu eus ur ger gresianek o talvezout " keloù mat ".\nEn tu-hont d'ar pevar Aviel-mañ [anv an avielourion : Mazhev, Mark, Lukaz ha Yann], e tleer lakaat Oberoù an Ebestel. Ha neuze tri levrig all warn-ugent, anvet Lizheroù, pe abostoloù, berr kenan, skrivet evit embann ar c'helenn kristen, hag en diwezh un danevell skeudennel eus dibenn an amzerioù, an Diskuliadur. An hollad zo anvet an Testamant Nevez.\nA-ere gant an Testamant Nevez e lenn feizidi ar C'hrist levrioù an Testamant Kozh, skrivet holl kent Hon Salver hag o reiñ ar rakkemenn anezhañ. An Testamant Kozh-mañ zo, dre vras, an hevelep hini ha levrioù Yuzevion Israel. Evit ar gristenion end-eeun ez eo Jezuz ar Mesiaz rakkemennet gant ar brofeded ha gortozet gant Israel.\nAn Testamant Kozh hag an Testamant Nevez zo a-gevret ar Bibl pe ar Skritur Sakr.\n2.- Hag istorel eo Jezuz ? Piv zo gouest da respont d'ar goulenn ?\nDarn eus arbennerion ar gristenion, da skouer aozerion an abadenn skinwel war Arte, e 1997, a soñj ganto n'eus nemet an dud digristen barrek da studiañ a-zevri istor Jezuz. Sektaer a ranker ober ouzh hevelep doare soñjal : nac'h d'ur c'hristen bezañ gouest da vezañ istorour pe, ken eeun ha tra, poellek ha reizh, ha n'eo ket diskouez bezañ gwall droet ? Kement-se a ra dave da Voltaire, ar skrivagner skedus eus an triwec'hvet kantved, o vont da zifennour an habaskter eus un tu, hag o tistagañ eus an tu all : " Écrasons l'infâme " [Moustromp an hini dizenor], dizenor ma oa evitañ pep kristen a feiz .(1)\nUn imbourc'h eus ar wirionez eo an istor, ma tle entanoù an eil re hag ar re all stagañ ouzh ar fedoù. Evit klask istoregezh Jezuz, n'o devez ar gristenion da hentennoù estreget re an istor. Ha perak n'o dije ket ar gwir d'ober gant hevelep hentennoù ? Un tu kreñv o deus da nebeutañ : gwelloc'h e komprenont personelezh ar C'hrist eget ar re o deus kas outañ, a-wel pe a-guzh. Gouzout mat a reer, a-fet istor ez eo gwelloc'h kaout intrudu gant danvez an imbourc'h ha barregezh d'e gompren...\nArbennerion ar C'hrist o deus ivez o zalvoudegezh en istor, rak ober a reont a-wechoù goulennoù mat da vroudañ an imbourc'h. N'eo ket asur avat en a-raok e rojent ar respont mat.\n3.- Hag-en c'heller lakaat kontrol Jezuz an Aviel ha Jezuz an Iliz ?\nUr gudenn degaset a vare da vare eo ne vije ket ar Jezuz gwirion, hini an Aviel, an hini kinniget dimp bremañ gant an Iliz.\nUn daeladenn voas eo evit ar skiantourion o devez kudennoù gant ar feiz, pe evit ar gelaouerion, evel Jacques Duquesne (2) , a garfe kinnig d'ar bobl ur Jezuz nebeutoc'h diaezus ; ur Jezuz da vihanañ diouzh o doare, disammet diouzh kement tra a seblant dezho diaes da vevañ ha start da grediñ. Kinnig a reont dibab etre ur Jezuz kempennet gant an Iliz, gouez dezho, hag ur Jezuz gwirion, o hini dezho, ur Jezuz diouzh o grad, a gavont degemerusoc'h evel-se evit ar re all. Hennezh eo a lakaont da istorel o lavarout e gavout en Avieloù. Distagañ avat a reont en Aviel arroudoù a zivarc'h o zezenn, ha tamall a reont d'an Iliz bezañ o lakaet a-c'houdevezh (3). Un tamm bruzun a chom er-maez eus ar valizenn hag e vez kemeret ar sizailh evit troc'hañ ar pezh a zistremen. Evit an dezvarnerion-se eta, skolveuridi pe gelaouerion, e vije bet Jezuz un den politikel, ur mesker kevredadel, ur prederour, profed ur relijion disheñvel ; dre gomz e c'heller lavarout pep tra nemet, pa seller ouzh ar skridoù, ne gaver nemet an hini kinniget gant an Iliz.\nAn arguzenn, boutin kenetrezo ha ret da lakaat ar faltazi en he aez ez eo digevrediñ Jezuz diouzh an Iliz. " N'en deus ket Jezuz goulet eus an Iliz " ; " c'hwitet en deus gant e vennad kevredadel politikel " ; " e ziskibion, goude e varv, o deus kemmet an afer en ur gelennadurezh kravezel a zo deuet da vezañ ur gevredigezh, an Iliz "...\nKement-se ne dalv ket pa vez lennet an Aviel, an Avieloù, evel ma welomp da heul :\n" Pignat a reas neuze war ar menez hag e c'halvas davetañ ar re a felle dezhañ, hag e teujont d'e gaout. Ha diazezañ a reas daouzek da vezañ gantañ ha da vezañ kaset da brezeg, gant ar galloud da argas an drouksperedoù. Diazezañ a reas eta an Daouzek : Simon, ma roas dezhañ an anv a Bêr, Jakez, mab Zebedea, ha Yann, breur Jakez, ma roas dezho an anv a Voanerges, da lavarout eo mibion ar c'hurun, Andrev, Filip, Bartolome, Mazhev, Tomaz, Jakez, mab Alfe, Tadde, Simon ar Gredeg, ha Judas Iskariot, an hini en gwerzhas zoken. "\nAviel sant Mark 3, 13-19.\n- An hevelep roll a gaver en Aviel sant Vazhev (10, 1-4).\n- E gavout a reer adarre en Aviel sant Lukaz (6, 12-16), met amañ ez eus un dra disheñvel : e-lec'h Tadde e kaver Judaz, mab Jakez.\nPerak ? Fazi an adskriverion, arvarioù an treuzkasadur, lesanvioù disheñvel ? Oscar Cullman, an dezvarnour protestant, en deus graet war gement-se ur studiadenn dedennus (sl. pergen Historia, kerzu 8).\nMet an diforc'h-se zo pouezus bras, evel ma welimp da c'houde. Mar he dije an Iliz ijinet kement tra zo en Aviel, hag an ebestel pergen, he defe roet rik an hevelep roll en holl Avieloù, tra m'he deus dres miret, en enep, an disheñvelderioù.\nDiverromp an degouezhadoù :\nJezuz a zilenn daouzek diskibl brientek, an ebestel. Dibab a ra c'hoazh daouzek ha tri-ugent, a live disheñvel. Daou ha daou en o c'has da brezeg an Aviel en e raok, evit prientiñ an emvodoù bras, a zor da zor mar karer. Sed ar pezh a anver stummañ sternioù evit lakaat da badout ar giminiadezh. Bout mennet da ziazezañ un Iliz eo kement-se.\nLavarout a ra Jezuz a-fetepañs da Bêr : " Te zo Maen ha war ar Maen-se e savin va Iliz, ha galloudoù an ifern ne vezint ket trec'h dezhi ". (Mzh. 16, 18).\nAn arroud-se a laka ken diaes an dezvarnerion usveneget ma kinnigont e zilemel ha lavarout ez eo bet lakaet a-c'houdevezh (stumm Charlot).\nMuioc'h zo c'hoazh : goude ar c'homzoù kentlavaret e tiskler Jezuz da Bêr : " Reiñ a rin dit alc'houezioù Rouantelezh an neñvoù, ha kement a liammi war an douar a vo ivez liammet en Neñvoù, ha kement a ziliammi war an douar a vo diliammet en Neñvoù ".\nTalvezout a ra kement-se da lavarout en devo Pêr beli evit diskleriañ ar pezh a zleer krediñ hag ar pezh na zleer ket krediñ, a-benn anavezout Doue ha mont gantañ d'an neñv evit bevañ en e garantez.\nMard eus ur Pab, un Iliz, ur veli en Iliz evit termenañ elfennoù pennañ ar feiz gant an Iliz, anat eo ez eo ar gefridi roet gant Jezuz en Aviel.\nErziwezh, a-ere gant an traoù usveneget, e c'heller lenn en Aviel sant Yann an erbedoù diwezhañ a-raok e varv graet gant Jezuz d'e ebestel ha d'e Iliz o sevel\n" Kalz a draoù am eus c'hoazh da lavarout deoc'h, met n'hellit ket o dougen evit bremañ. Pa vo deuet hennezh avat, ar Spered a Wirionez, en ho heñcho er wirionez holl... " (Yn 16, 12-13).\nDiskouez a ra eta Jezuz e vennad da genderc'hel e-giz-se da reiñ buhez da strollad an diskibion stummet gantañ.\nAr beder evezhiadenn-mañ zo a-walc'h evit lakaat anat ha sklaer ez eo Jezuz an Avieloù an hini en deus mennet diazezañ hag en deus diazezet an Iliz.\nHa pa gemerer an Avieloù-mañ da vat, n'heller ket disoc'hañ war ar Jezuzoù disheñvel adwelet gant an ezlizhourion o c'hoantaat kavout ur Jezuz dispac'her kevredadel, karour mab-den pe bolitikel ekologour (4) .\nII - AN AVIELOÙ HAG AN ISTOR KEÑVER HA KEÑVER\nMard eo anat ez eo Jezuz an Avieloù un hevelep gant Jezuz an Iliz, neuze e tleer prouiñ emañ an Avieloù e kenglot gant ar wirionez istorel, ha n'eo ket bet ijinet an testennoù-hont.\nD'ar goulenn reizh-mañ e responter da gentañ dre gadarnaat istoregezh Jezuz hag e ziskibion gentañ gant skrivagnerion ar marevezh :\n1. Testeni an istorourion gozh roman.\nAnv zo eus Plinius yaouank (e 112), eus Tacitus (war-dro 116) hag eus Suetonius (war-dro 120).\nA-fet istor ez eo lec'hiet mat a-walc'h Jezuz gant an istorourion hag ar skrivagnerion e-maez an Iliz, e-kerz ar c'hantvedoù kentañ, istorourion roman, yuzev pe all eus ar mare .\n1- Er bloaz 112 e skriv Plinius yaouank en ul lizher d'an impalaer roman Trajanus en ur ober meneg eus ar Gristenion :\n" O holl fazi pe o holl mank, o deus anzavet, zo hepken ar boaz d'en em vodañ d'an deiziad merket, a-raok goulou-deiz, ha da ganañ a-gevret ur meulgan da Grist evel d'un Doue ".\n2 - Tro ar bloaz 116 e tanevell an istorour roman brudet Tacitus en e Vloazdanevelloù en doa Neron, an impalaer roman, tamallet e-unan da vezañ lakaet an tan e Roma e 64, skoet an torfed war gont ar Gristenion : " Neron a zamgredas tud kablus hag a varnas da gastizoù didruez ar re argarzhet evit o euzhusterioù hag anvet Kristenion gant an engroez ".\n3. SUETONIUS, un istorour roman all, war-dro ar bloaz 120, e Buhez an daouzek Kezar, a ra eus Krestus un atizer strafuilhoù e-metou ar Yuzevion e Roma e 49, dindan GLAODIUS o argasas.\nOberoù an Ebestel, ul levr anezhañ o peurglokaat Aviel sant Lukaz en Testamant Nevez, a zamveneg eeun an argasadenn-se pa zegouezhas sant Paol e Korintoz (Ob. 18, 2). (Akuila ha Priskilla).\nTesteni Flavius Jozef (5) eo an hini souezhusañ. Ken eston eo ma 'z eus bet soñjet e oa bet kempennet an destenn gant eilskriverion gristen diwezhatoc'h pa oa bet treuzkaset an dornskrid.\nDellezout a ra daelañ war ar gudenn a-zevri kaer, ha bet eo graet. Kemeret en doa Flavius Jozef perzh e " Brezel ar Yuzevion ", etre ar bloavezhioù 66 ha 70. Eus dispac'h bras ar Yuzevion, flastret gant Vespazian ez eus kaoz ; da c'houde, pa oa bet hemañ embannet da impalaer gant e vab Titus, en doa Flavius Jozef stourmet da gentañ e renkadoù an emsavidi ha goude en em rentas d'ar Romaned hag e savas en tu ganto. Skrivet en deus e gresianeg, war-dro ar bloaz 93, un istor resis kenan eus an degouezhioù-se. En istor-hont e tanevell muntr an abostol Jakez. Ha neuze e komz eus ar C'hrist. Un darn eus an dezvarnourion eta o deus kavet e save re an arroudenn-se gant Flavius Jozef a-du gant Jezuz. Ur Yuzev romanekaet en dije graet kement-se ? Un eilskriver en dije kempennet an destenn en ur eilskrivañ an dornskrid ?\nSirius eo an arbennadenn, hogen lies dornskrid hon eus gant orinoù disheñvel. Ur skiantour israelat, Shlomo Peres, studiet gantañ an dornskridoù-se a soñje bezañ gounezet troidigezh vihanañ Flavius Jozef. Setu hi amañ :\n" En amzer-se e veve ur fur anvet Jezuz. Ervat en em rene ha prizet e oa evit e vertuz. Niverus e voe ar re a zeuas da vezañ e ziskibion, ken Yuzevion, ken tud arallvro. Kondaonet e voe gant Pilad da vezañ kroazstaget ha da vervel. Met ar re a oa deuet da vezañ e ziskibion ne baouezjont ket da heuilh e gelennadurezh. Danevellañ a rejont en doa en em ziskouezet dezho tri deiz goude e groazstagidigezh, hag e oa bev. Moarvat e oa ar Mesiaz m'o doa ar brofeded diouganet war e benn kement a vurzhudoù ".\nAn holl testenioù-se a-gevret, skrivet gant tud tost d'an degouezhioù, zo a-walc'h evit kadarnaat buhez istorel Jezuz, e levezon hag ar brudet ma oa. Evel just e vezont berrik war ar munudoù, met petra muioc'h a ouzomp war gemend-all a dud a-bouez eus an amzervezh m'he deus dalc'het soñj an istor ? D'an aliesañ, damdost netra.\n2. Gwirionded istorel an Avieloù kadarnaet gant an hendraouriezh.\nUr bern traoù a lavar dimp an Avieloù war Jezuz, zoken ma ne glaskont ket evit gwir dezrevellañ an istor a zeiz da zeiz nag ober un deskrivadur kelaouennek evel ma plijfe d'an dud hiziv. Kalz resisoc'h int koulskoude eget n'eo bet kredet e-pad pell. Kalz munudoù o devez war gêrioù ha kêriadennoù ar marevezh, war ar stummoù bevañ, an doareoù da gomz ha war an dud kefridiel. Hervez an istor hag an hendraouriezh ez eo rik ha gwirion an holl elfennoù-se. Hag ouzhpenn n'hell ket darn eus ar munudoù bezañ bet ijinet pe skrivet a-c'houdevezh, dre ma oa kemmet darn eus an ensavadurioù hag ar pleustradegoù nebeut amzer goude marv Jezuz, er bloaz 70 pergen, ma voe dismantret Jeruzalem. Naontek kant vloaz war-lerc'h an degouezhioù e tizoloer emañ ar gwir gant an Avieloù a-enep d'an istorourion war darn eus arroudoù an Aviel : evel-se ez eus bet kavet ugent anv-lec'h resis en Aviel sant Yann, sellet koulskoude evel speredeloc'h, nebeutoc'h fetis ha resis, distroboc'h eus an amzerioù hag al lec'hioù eget an tri Aviel all. Hiniennoù eus al lec'hioù-se zo bet gellet o hennadiñ, goude ma oant dianadet. N'int bet dizoloet nemet nevez zo gant an istorourion.\nUr mare zo bet ma 'n em c'houlenned ha ne oa ket bet ijinet kêrig Nazared gant an Avieloù. Perak ? Ne gomzer ket eus Nazared en Testamant Kozh hag en addisplegoù hebraek kozh. Ur skinabadenn, nevez zo, he deus troet kement-se da faltazi. Met, evit gwir, e 1962 o doa hendraourion israelat, renet gant ar c'helenner Avi Jonah, kavet e rivinoù Kaezareia-ar-Mor ur blakenn engravet en hebraeg eus an trede kantved kHS, o tougen anv kêriadenn Nazared. Da netra e koazhe an holl damkanoù o lakaat o doa an Avielerion ijinet kêr Nazared dre m'en doa ar ger-se un talvoud arouezennel.\nUr skouer all : dizoloet eo bet e Jeruzalem al " lenn he femp porched ", anvet Betzata (6), nes Dor an deñved, tra ma soñje d'an dezvarnerion e oa ur gwengel anezhañ.\nE 1925 en deus kavet an hendraour gall Vincent al lithostrôton pe Gabata, al lijor pavezet eus ar pretordi, ma en em zalc'he Jezuz dirak Pilat (Yn 19, 13). Evit Pilat e-unan, ar prefed roman en doa kondaonet Jezuz d'ar marv, ne oa bet kavet roud ebet anezhañ e-pad triwec'h kantved (7); ac'hanta ! hendraourion italian o deus adkavet e 1961, e rivinoù Kaezareia-ar-Mor ivez, e anv engravet war ur maen gant e gefridi resis : " prefectus ".\nTu a vefe da zisplegañ kalz hiroc'h ar gwiriekadurioù-se, hervez roadennoù an hendraouriezh, an douaroniezh hag ar politikerezh. N'hon eus ket lec'h d'henn ober amañ, met pep unan a c'hallo kompren, diouzh ar fedoù displeget ganimp, pegen start eo al labour-se. Pouezus tre eo deskrivañ al lec'hioù, ar savadurioù, an atebeion bolitikel ha kravezel : goude ar bloaz 70 end-eeun ha flastridigezh an dispac'h yuzev gant Titus, ez eo aet da get pe kemmet da viken kalz eus an traoù-se. Ar re a zo bet barrek d'o deskrivañ evel m'edont en a-raok zo testoù mat : lavarout a reont dimp ar vuhez e Palestina evel m'eo bet bevet a-raok ar bloavezh dek ha tri-ugent.\nIII -TREUZKASADUR AN AVIELOU\nPe warantiz a wirionded ?\nTu zo da c'houlenn penaos o deus gellet an danevelloù-se eus ar bloavezhioù a-raok dek ha tri-ugent bezañ miret hep bezañ distreset. Erru eo ar moulerezh abaoe 1450 hepken. Penaos eo bet treuzkaset an Avieloù adalek ar c'hantved kentañ betek ar pemzekvet kantved ?\nMeur a skiantour en deus studiet ar gudenn-se.\nDeuet eo zoken da vezañ ur studi a-zevri kaer, an destennouriezh. Skrivet eo bet an Avieloù, gant an dorn, gant huz, war bapiruz ha parchoù. Hendad ar paper eo ar papiruz. Delioù broenn e oant, kenstaget ha peget evit ober pajennoù. Marc'had mat, met bresk e oant. Ar parchoù a oa krec'hin deñved peurvuiañ, terket evit skrivañ, a veze strobet a gaieroù d'ober levrioù. Kodeksoù a reer anezho.\nHiziv ez eus war-dro pemp mil dornskrid eus an Testamant Nevez. Evit darn eus oberoù ar skrivagnerion gozh, ne vez a-wechoù nemet un eilskrid dornskrivet. Koshañ dornskrid anavezet eus an Avieloù eo un tamm papiruz nav c'hentimetr war zek o taskoriñ ar gwerzadoù 31-33 ha 37-38 eus 18vet pennad Aviel sant Yann. Deuet eur a-benn d'e vloaziadañ war-dro 120 (derou an eil kantved, daou-ugent vloaz hepken goude skridaozadur an destenn) (8).\nUn tamm papiruz ez eus c'hoazh, bet kavet e Koumran, nes ar mor Marv, ma seblant al lizherennoù anezhañ bezañ eus Aviel sant Mark. Ar pezhiad-se a vefe kent ar bloaz dek ha tri-ugent. Eus diwezh an eil kantved hag an trede hon eus kalz a bezhiadoù, darn anezho bras mat. Adalek ar pevare kantved (bloavezhioù 300 ha 400) hon eus kodeksoù o terc'hel an holl Avieloù ha levrioù all an Testamant Nevez (Oberoù an Ebestel, Lizheroù, Diskuliadur).\nDaou-ugent vloaz ez eus eta evit ar pezhiadoù kentañ ha daou c'hant vloaz evit an destenn glok etre ar mare ma 'z int bet skrivet hag an eilskrid koshañ deuet betek ennomp.\nEvit skrivagnerion c'hresianek evel Sofokles, Aristofanes, Euripides, ez eus pevarzek ma n'eo ket c'hwezek kantved etre marv an aozer hag an dornskrid kentañ anezho ! Ha nav c'hantved evit Julius Kezar !\nAn hentennoù da skrivañ zo ivez dedennus tre rak, daoust d'ar fazioù, d'ar mankoù, d'an eilstummoù kavet gwech hag amzer, ez eo asur kenan an destenn, dre vras.\nN'eus ket hepken end-eeun lignezoù a eilskridoù gant un hendad disheñvel da bep unan ; a-hend-all ez eo bet alies kenglotet kenetrezo al lignezoù-se : an hini a zistilhe d'ar skribed en deveze a-wechoù gantañ daou pe dri dornskrid, hag evel-se e kroazie meur a wech al lignezoù a-serzh kenetrezo.\nHevelep treuzkasadur e rouedadoù etrekeñveriet zo dibar en istor an dornskridoù, o warantiñ ur fealded bras meurbet. An eilstummoù bihan pe ar mankoù o devez nebeut a bouez war an holl dreuzkasadurioù.\nAr rouedad liesseurt ma 'z eo bet treuzkaset drezi an Avieloù dre yezhoù disheñvel (gresianeg, arabeg, kopteg, latineg) hag al lignezoù niverus a eilskridoù keñver ha keñver a c'hall bezañ hañvalet ouzh framm an empenn, ma c'hall al linennoù nervennek keñver ha keñver bezañ kenframmet e liesstumm\nUr berrskrid a c'heller sevel bremañ eus ar c'hudennoù breutaet :\n1° Ar Jezuz ma komz anezhañ an Avieloù a oa mennet mat da ziazezañ an Iliz.\nJezuz an Aviel eo Jezuz an Iliz.\n2° . Pa lakaer a-geñver an Avieloù hag an istor, e teu dezho un nerzh bras : diogelaet eo gant istorourion an henamzer gwirionded al lec'hioù, ar stumm bevañ, ar vuhez kravezel ha politikel eus ar marevezh.\nN'hall ket an Avieloù ouzhpenn bezañ bet skrivet a-c'houdevezh, rak ar metou istorel zo war-nes bezañ treboulet er bloaz 70 gant dismantr Jeruzalem hag an tregemmadur politikel.\n3° Treuzkasadur an Avieloù dre ur reizhiad eilskridoù en ur rouedad liesstumm zo dibarek hag an hini fiziusañ a-bell eus an henamzer a-bezh.\nHa setu ar goulennoù nevez da vezañ studiet bremañ, p'emañ kadarnaet gwirionded an Avieloù ha fealded o zreuzkas betek ennomp.\n1° Petra a c'heller gouzout rez eus istor Jezuz, eus e vuhez hag e gelennadurezh ?\n2° Lies levr ha lies aozer ez eus : daoust hag e lavaront heñvel evit ar pep pennañ ? Ha kempoell eo dremm Jezuz dre an testoù diseurt.\nIV - PETRA A OUZER DIWAR-BENN JEZUZ ?\nNebeut ha kalz war un dro:\n- Nebeut, mar fell da unan ober kelaouerezh. Dastumet o deus an ebestel hag an avielourion oberoù Jezuz, e kement ha ma talvezent un dra bennak evito. A-du-'rall, n'o deus ket damantet da lavarout dimp gant evezh pe lec'h en em gave, pe tra a rae a zeiz da zeiz. Dre se ez eo ur romant istorel, kalz a livioù ennañ met nebeut a wirionez, c'hoantaat adsevel buhez Jezuz hervez ar stumm kelaouennel a-vremañ, evel m'en deus Jacques Duquesne klasket ober gant chemet. Met ur romant, na pa ve istorel, n'eo ket an istor.\n- Kalz muioc'h a ouzer koulskoude war Jezuz eget war veur a zen brudet en e amzer hag en henamzer a-bezh.\nE c'hanedigezh a spizer en ur c'hwec'h vloaz bennak, etre - 6 ha - 1. Hiziv an deiz, sañset, e konter ar bloavezhioù adal ganedigezh Jezuz. Padal, Denez ar Bihan, ar manac'h en doa, e 525, lakaet da glotañ ar bloaziad roman ha hoalad Jezuz Krist, a oa faziet moarvat war c'hwec'h vloaz.\nAr c'hanedigezh e Betlehem zo diarvar hag ivez ar vuhez e Nazared betek ar vuhez foran. Herodez veur o ren da vare ganedigezh Jezuz, an Herodez all o lakaat Yann Vadezour d'ar marv ; prosez ha kroazstagidigezh Jezuz dindan Boñs Pilad, prezegennoù Jezuz war ribl lenn Tiberiad, war dorgennoù Galilea, e Samaria, kement-se holl zo diogel. D'ar 7 ebrel 30 (9) e c'hoarvezas moarvat ar groazstagidigezh.\nDedennusoc'h avat eo kelennadurezh Jezuz, e oberoù hag e ster : n'ouzer ket peseurt deiz en deus lavaret ar frazenn-mañ-frazenn, met asur e vezer en deus he lavaret. War ar poentoù-se ez eo fizius kenan an Avieloù hag an Testamant Nevez. Emaomp o vont da welout penaos ha perak.\nV - AR PROUENNOÙ EUS GWIRIONDED KELENNADUREZH JEZUZ\nPa vez skrivet ul levr gant unan bennak, ez eo dav prouiñ en deus eñ e-unan skrivet al levr moulet : un destenn zo, met n'eo ket aezet dalc'hmat diskouez ez eo an aozer kefridiel an aozer gwirion. Pa sav kudenn war gement-se, e klasker gouzout ha kempoell eo ar pezh a zo skrivet el levr gant ar pezh en deus skrivet an aozer e levrioù all hag ar pezh a c'hall dezrevellañ e geneiled pe an holl testoù all eus e vuhez.\nEvit a sell Jezuz, n'en deus e-unan skrivet levr ebet. Met seizh testenn skrivet warn-ugent hon eus, seizh levr warn-ugent an Testamant Nevez.\nDa gentañ ar pevar Aviel : int-i eo a zanevell war-eeun buhez ha kelennadurezh Jezuz, met ivez ar skridoù all o tispleg, o tiskleriañ e giminiadezh, hag o reiñ an dro da wiriekaat ar gempoellded anezho.\nDibar meurbet eo ar gempoellded-se ha daeañ a ra ar c'hantvedoù. Ar pezh en deus fellet da Jezuz a oufemp eus e vuhez, eus e gelennadurezh, hon eus tu da c'houzout ervat. Ur fed istorel eo ha direndaelus : Jezuz en deus bevet, testeniet, pareet klañvourion, kelennet, roet e vuhez ; digor asur hor bez war ar fedoù hag ar c'helenn-mañ.\nDarn eus arbennerion ar gristeniezh a ra stad vras eus an disheñvelderioù en Avieloù : da skouer, a-fet deiziad e varv, pevarzek pe bemzek a viz Nizan (bras eo an diforc'h !), anv pe lesanv e ebestel, niver e veajoù da Jeruzalem ; ha ger ha ger e c'hall diforc'hañ danevell e gelennadurezh.\nPetra respont ?\n1. An holl istorourion wirion, an holl zezvarnerion ha breutaerion ampart a lavaro deoc'h n'eo ket an diforc'hioù war ar munudoù ur skoilh, hogen un dervadur eus gwirionded an traoù kelennet : asur e vezer da gaout afer ouzh lies test gwirion ha neket ouzh unan hepken en defe desket e gentel da reoù all.\n2. Souezhusoc'h c'hoazh, en tu-hont d'an diforc'hioù ez eo an hevelep kelennadurezh diazez a zo diskleriet. Ha kement-se n'hall ket bezañ bet ijinet.\nTud eeun anezho, gant nebeut a zeskamant, strewet dre ved roman an amzer-hont, reterat endeo (gant ar yezh c'hresianek) ha kornogat (gant ar yezh latinek), penaos o dije gellet, dre an heskinadurioù, ober danevelloù disheñvel eus an hevelep kelennadurezh ma ne vije ket bet anezhi da zigentañ ? Ha penaos o dije gellet degas sav-taol anvioù ar c'hêriadennoù, munudoù war ar savadurioù (lenn Betzata) ha deskrivañ doareoù bevañ, rolloù kevredigezhel ha politikel aet da get gant reklom ar bloavezhioù 66-70 ? 1 900 vloaz a vo lakaet a-wechoù evit addizoleiñ an elfennoù-se, da skouer enskrivadur ar prefed Pilat, anv Nazared engravet en trede kantved kHS, pavezadur Gabata...\n3. Unan eus an elfennoù a bouez bras evit ar wirionded eo ar fed-mañ : ne guzh ket an testoù, dre an Avieloù, mankoù ha gwanderioù an Ebestel, da skouer, reneadenn Pêr, Pêr end-eeun en deus Jezuz kemennet dezhañ e vefe maen diazez e Iliz ; da skouer c'hoazh, strizhded Jezuz e-keñver Pêr, pa lavar dezhañ : " Tenn a-dreñv din, Satan ", dre m'en aspede Pêr da zinac'h ar Basion hag ar marv.\nNe guzh ket kennebeut an Avieloù ar pezh a vo diaes evit ar prezegerezh : kemenn ur Mesiaz, ur C'hrist marvet ouzh kroaz, hervez sant Paol, a oa ur " maen skoilh evit ar Yuzevion hag ur follentez evit ar Romaned " hag evit krederion all ar marevezh. Un dra anat eo eta ma kav harz gantañ kement tagadenn : ar preder evit ar wirionez eo a dremen a-raok ar re all en Avieloù. Hevelep soursi a vez anezhañ dre an holl skridoù eus an Testamant Nevez (27). Evel-se hon eus damant da wirionez ha kempoellded an testoù a-strew dre ar bed o lakaat diogel istoregezh buhez ha kelenn Jezuz.\nKLOZADUR A-ZIVOUT ISTOREGEZH JEZUZ\nDiogel eo en deus bevet Jezuz e gwirionez bremañ zo daou vil bloaz ; an Avieloù a ro tu da dizhout e istor a-dost tre. Gant gwir abeg e fiz an Iliz anavezout e gelennadurezh dre an Avieloù. Gant an holl brouennoù, douetañsoù ha gwirheñvelidigezhioù dastumet, ez eus en diwezh kendrec'hidigezh don.... evel ar prosezoù er breudoù.\nEvit a sell istoregezh buhez Jezuz, e varv, e gelennadurezh, n'hall ket ar prouennoù kendrec'hiñ. Aze emaint, hogen neb na sav ket gante a c'hall mont dioute. evel pa lezfe Jezuz ganimp da ziwezhañ an disentez da reiñ dezhañ ul lec'h en istor, en hon istor. Daoust ha ne lavar ket d'an ebestel : " Ha c'hwi, piv a lavarit-hu ez on-me ? ", rak eilpennet eo ar goulenn. N'eo ket d'an istor prouiñ, trawalc'h eo graet gantañ. Met da bep unan eo lavarout e soñj gant rezid ha gwirionez.\nNeuze e teu a-wel an eil goulenn : ha Doue eo Jezuz Krist ? Hag-eñ e lavar e-unan ez eo Doue ? Hag e c'hall kement-se bezañ en un doare filozofek ? Ha neuze mard eo evel-se, pehini e vefe dremm Doue ?\n(1) Eus lignez Voltaire ez eo unan eus aozerion al levrig-mañ zo. Krediñ a ra koulskoude teurel evezh n'en deus ket bet an hendad-se an onestiz spered e-keñver ar gristeniezh, pa glemme a-hend-all bezañ ar sturier anezhi.\n(2) Kelaouenner ha skrivagner gall.\n(4) Gant Borg, Funk, Duquesne.\n(5) Istorour yuzev romanaet eus ar c'hantved kentañ ; skrivet en deus e gresianeg Brezel ar Yuzevion ha Henamzerioù hebreat.\n(6) " Bez ez eus e Jeruzalem, e-tal Dor an Deñved, ul lenn a vez anvet Bedzata en hebraeg hag he deus pemp porched " (Yn 5, 2).\n(7) Meneget eo bet alies Pilat gant Flavius Jozef.\n(8) Ar papiruz Rylands eo, niverenn 457, kavet en Egipt gant ar skiantour saoz Grenfell e 1920, ha delennet e 1935 gant C.H. Roberts.\n(9) Derc'hent Pask, 14 a viz Nizan. Pask ar bloaz a oa d'ar 15 Nizan, 8 a viz ebrel. Poñs Pilat a oa bet prefed prokulator Judea eus 26 da 36.


Pajenn:Troude ha Milin - Ar marvailler brezounek.djvu/48 - Wikimammenn\nPajenn:Troude ha Milin - Ar marvailler brezounek.djvu/48\nGoude selaou piz ann hini goz, Gwarek a ieaz adarre, hag a-benn tri dervez en em gavaz dirak gwezenn Labous ar wirionez. Tostaat a reaz war-benn ma vije kresteiz klok. Pa glevaz ann taol kenta o seni er maner, e lammaz oc′h ar wezenn hep sellet oc′h al loened heuzuz a ioa gourvezet ha kousket tro-war-dro e-mesk ar re varo.\nAl labous, pa welaz anezhan o pignat, a lvaraz : — Mignounik, te zo, ha n′eo gwir, o klas da dad ha da vamm ; mar kerez ho gwelet, sell d′ann traon ; emint aze dira-z-oud.\nGwarek, he c′hoad o virvi hag ankounec′heet gant-han kelenn ar gornandounez koz, a reaz eur zell a gorn oc′h traon, ha dioc′h-tu he zivreac′h a zounnaz out-han hag e kouezaz maro d′ann douar.\nN′oa ket c′hoaz he gorf astennet mad war al letoun, ma koueze ivez e kornik liors ar miliner ar warek en doa staget oc′h ar wezenn lore. Ann daou vreur, pa weljont dre gement-se ez oa maro ho breur, a lavaraz etre-z-ho : — Pehini ac′hanomp a ielo breman da glask Labous ar wirionez ? — Me, eme Gwaff ; va zro zo deuet, ha pa weli kouezet d′ann douar ann houarn gwaff-man a lakaann e leac′h gwarek hor breur, neuze e vezo deut da dro da zont war va lerc′h, rak, maro e vezinn ivez.\nGwaff a ieaz eta antronoz hag a ieaz, kouls lavaret, war roudou he vreur penn-da-benn. Gant Gwaff ivez ec′h en em gavaz ar gornandounez koz e doa kelennet Gwarek, hag evel m′oa maro he--\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/48&oldid=144353 »


Hent-houarn Lannuon Plouared - Wikipedia\nHent-houarn Lannuon Plouared\nPlouared - Lannuon\nLinenn eus Plouared da Lannuon\nKompagnunezh hentoù-houarn ar C'hornog (fr) (1875 - 1908)\nStad (1908 - 1938)\nUl linenn hent-houarn zo etre Plouared ha Lannuon, e termenadur RFF (Hentoù-houarn bro-Frañs) al linenn eo 446000 ha 446506 (betek porzh Lannuon). Krouet eo bet al linenn evit gellet mont betek porzh Lannuon.\nA miz eost 1865 e vez cheñchet anv ti-gar Plouared da Plouard-Lannuon, evel ma oa goulennet gant aotrou maer Lannuon ar mare. Ar cheñchamant-se a erru 4 miz goude digoridigezh al linenn Hent-houarn Brest Roazhon. Da-heul e goulenn dilennidi Lannuon e vefe ouzhpennet un tamm linenn betek Lannuon. 10 vloaz goude e vo aotreet ur c'horvoiñ "posupl" da hentoù-houarn ar c'hornog... An 31 a viz Kerzu 1875 e vez aotreet korvoiñ al linenn da hentoù-houarn ar c'hornog . Da heul an aotre-mañ e vez digoret al linenn an 13 a viz du 1881.\nD'ar 15 a viz even 2000 e vez echuet tredanadur al linenn evit ma c'hellfe mont an Tren Tizh Bras betek Lannuon.\nNevezadur raktreset e 2012 pe 2013 (da wiriekaat).\nLinennoù davet Hent-houarn Brest Roazhon Plouared 530\nKerozern (serret e 1993) Ploubêr 538\nLannuon Lannuon 547\nAstenn linennoù porzh Lannuon Lannuon 547\n(da vezañ ouzhpennet)\nAdtapet diwar « https://br.wikipedia.org/w/index.php?title=Hent-houarn_Lannuon_Plouared&oldid=1844778 »\nKemmoù diwezhañ degaset d'ar bajenn-mañ d'an 5 Gwe 2019, da 08:07.


Pajenn:Marigo - Buez ar Saent.djvu/137 - Wikimammenn\nPajenn:Marigo - Buez ar Saent.djvu/137\ndouçder eus ar gontemplation, e clevas e oa maro e dad. Neuse e teuas en e speret da zistrei d’e vro, evit disposi eus e vadou e faver ar beaurien. Un dessin quer mad en apparanç a viras ountâ ne aznavezas ez oa ar sonch-se un demptation eus an Drouc-speret, pehini ne glasque nemet en tenna eus e solitud. Partial a eureu, mæs ne oa nemeur avancet en e hent ne voe quemeret gant ar Sarasinet ha rentet esclaf.\nAn avantur trist-ze a reas dezàn aznaout, mæs diveat, an dromplerez eus an Ærouant, hac ar faut en devoa gret. Gouela a ree hac hirvoudi ; cousgoude evel ma oa bepret resinet da volontez Doue, e teuas souden d’en em gonsoli, mæs e gonsolation ne badas quet pell. E væstr a fallas dezâ en dimizi da un esclaves en devoa. Malc en em escusas guella ma oue possubl dezâ ; mæs an den barbar-ze a fachas hac a c’hourdrousas e laza mar mancse d’e ober. Malc a santas neuse bete ar beo ar malher eus e gaplivite. En Un affliction quer bras e reas e sonch da achap ha d’en em refugia en un tu bennâc, hac en effet e quemeras an teac’h. Quentre ma santas e væstr e zefaut, e redas vare lerc’h. Ar Sant, o veza e santet o tont, en em guzas en ur c’hornic-tro eus ur c’havarn bras. E væstr, pehini a heulie bepret e roudou, o velet ez oa antreet eno, a antreas e-unan gant coler, en ur c’hourdrous hac o touet penaus n’en divise quen maro nemet dre e zorn. An trous a ree a excitas ul leones pehini a zeuas eus a voelet ar c’havarn hac en divoras. Ar Sant, preservet gant Doue dious fulor e væstr, en devoe ar fizianç er preserfse ive ous al loened gouez : sortial a reas eta eb trous eus ar c’havarn, hac e quemeras e hent evit distrei d’an deserz a Galciid. Æz eo compren peguer bras voe e joa d’en em gaout adarre etoueze vreudeur. Neuse e redoublas e vortificatinou, hac e vevas en ur fervor ar vrassa betec e varo, pehini a erruas var dro ar bloaz 380.\nAn nep a gar ar burete, hac a aznaf ar pris eus ar\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/137&oldid=134233 »


Peter Henry Fonda, ganet d'an 23 a viz C'hwevrer 1940 hag aet da Anaon d'ar 16 a viz Eost 2019 diwar krign-bev ar skevent, a oa un aktour, sevener filmoù ha skrivagner senario stadunanat. Mab Henry Fonda, breur yaouank Jane Fonda ha tad Bridget Fonda e oa. Ezel e oa eus an enep-sevenadur er bloavezhioù 1960.\nPeter Fonda e 2009\nFonda a oa bet lakaet e anv evit un Academy Award for Best Original Screenplay evit ar film Easy Rider (1969), hag evit un Academy Award for Best Actor evit Ulee's Gold (1997). Enoret e oa bet gant ur Golden Globe Award for Best Actor – Motion Picture Drama. Fonda a oa bet enoret ivez gant ur Golden Globe Award for Best Supporting Actor – Series, Miniseries or Television Film evit The Passion of Ayn Rand (1999).\nAdtapet diwar « https://br.wikipedia.org/w/index.php?title=Peter_Fonda&oldid=1844338 »\nDernière modification le 24 Eos 2019, à 19:10\nKemmoù diwezhañ degaset d'ar bajenn-mañ d'an 24 Eos 2019, da 19:10.


Strollad La Obra - C’hoariva\nStrollad Kanfarted Lanleia\nStalioù tud deuet\nDa welout ha da glevout...\nKorn ar re yaouankañ\nDegemer al lec’hienn > Ar strolladoù > Strollad La Obra\n42 straed Leon Blum\nPgz : 09 52 56 31 25\nGanet eo Strollad LA OBRA e Chili e 1996. Kendalc’het en deus e hent da c’houde betek Breizh hag ar Gwatemala. Ur strollad a vicher eo LA OBRA. Tost e galon ouzh ar minorelezhioù eo an teatr kinniget gantañ, forzh peseurt re e vefent, pe war zu Amerika Latina pe e Breizh. Sevel ur bed all posupl “Otro Mundo Posible” eo pal ar strollad. Lakaat sevel ur bed all e lec’h ma z’eus plas evit an holl, ha kenskoazell pe eskemmoù etre pobloù ar bed. Arzourien latino amerikan ha brezhonegerien a zo e-barzh ar strollad hag o labourat e Douarnenez hag e Brest, e Breizh.\nAotre sevel abadennoù: 2-1049144 Aotre kevredigezh Yaouankiz ha deskadurezh pobl: 290869.\nEvit gouzout hiroc’h war istor La Obra.\nLun 12 a viz Du 2018\nUr pezh kinniget gant div arzourez. Awenet int bet gant tem ar mitologiezh Maya, ar produadur greantel er bed ha gant atalieroù c’hoariva gant amatourien. AN ABADENN E traon tout ar menez, en ul lec’h e Amerika Latin, e veve div vaouez gozh. Ken kozh e oant, ma veze lâret e oant bet krouet gant al loar, asambles gant ar plantoù hag al loened pa oa c’hoazh difreuz an douar. Un deiz ez eo taget ar geriadenn gant ur c’hleñved-red a laka an hengoun en arvar, a dro ar beizanted da sklaved hag a zifen outo debriñ ar chokolad a vez produet ganto, ar lire suite\nLun 8 a viz Here 2018\nCeltika Maya zo pezh-c’hoari nevez La Obra. Kinniget e vo evit ar wech kentañ e sal c’hoariva Pontekroaz. Ar pezh eo savet evit an henidi. Meskañ a ra komedienn ha preder war dem ar gwriziennoù hag an hengounioù o sevel heñvelderioù etre sevenadurioù breizh ha maya. Yezhoù ar pezh : galleg, brezhoneg, tzotzil.\nUn abadenn evit ar vugale\nMeurzh 23 a viz Genver 2018\nNena ha Polo zo daou furlukin, hag int mignoned vras, leun a startijenn ganto, hag a vez o vevañ asambles. Pezh a blij dezho ? Ar sirk ! Pleustriñ a reont bemdez evit c’hoari o abadenn dirak an dud. Met un deiz : tri mil boulc’hurun ! Ne gavont ket mui o zrede bolotennig jañgliñ ! Hep bolotennig, abadenn ebet ! Ata…met roudoù iskis zo war al leur. Marteze a-walc’h ne oa ket bet kollet ar volotennig diganto met laeret ! Ha setu an daou furlukin-mañ o foetañ bed evit adkavout al laer. Ur bed iskis a-walc’h ma ‘z eus unan : ur vro lec’h ma riboul an dud lire suite\nMerc’her 1añ a viz C’hwevrer 2017\nLA CAMINATA ’zo istor peder zudenn o tizoloiñ ur mintin ur c’hamp divroidi e-kichen o c’hêriadenn. Cheñch a raio an darvoud-mañ o buhez pemdeziek, o darempredoù gant ar c’hamp deus un tu, ha respont an ensavadurioù o klask diogeliñ surentez ar boblañs deus an tu all. Bacilio ’zo paotr ar melestradur eus bloavezh 1821 ; Emma ur skiantourez eus ar bloavezhioù hanter-kant ; Saik, ul c’houer merket gant ar cheñchamantoù bras a vez war ar maezioù hag Annie ur gazetennerez stourmerez. An aerlgelc’h surentez a lako anezho da vont e darempred unan gant egile, ha lire suite\nLa Comparsa : c’hoariva war skasoù\nYaou 29 a viz Gwengolo 2016\nStummañ tud yaouank eo unan eus palioù ar gompagnunezh La Obra. Ar Festival Teatr Brezhonek a vo un digarez evit ar stajidi da ziskouez o chemet. Kinnig a reont d’an arvestourien un abadenn c’hoariva straed o bale war skasoù e straed goloet ar Stella.\nSul 1añ a viz Mae 2016\n"Pa sell Pincoya, ar vorganez ouzh ar menezioù, e ya ar pesked diwar-well, pa sell ar Pincoya ouzh ar mor e teu ar pesked endro". Setu ni war Chiloe, un enezenn e bro Chili e lec’h m’eo aet ar pesked diwar wel. Penaos lakaat anezho da zont endro ?\nLun 17 a viz Eost 2015\nKinniget e vo gant strollad La Obra da vrezhonegerien yaouank (15-25 bloaz) da gemer perzh en un eskemm etrevroadel war ar c’hoariva hag ar skasoù e-pad vakañsoù an diskar-amzer 2015. Daou stal keñver-ha-keñver a vo : Ur stummadur buhezourien war ar skasoù hag ar c’hoariva gant tud a vicher. Danvez buhezourien a savo skasoù hag a heulio stalioù arzel a bep seurt. Ar pal a vo krouiñ ur bodad gwisket war skasoù evit tremen ar Redadeg e Douarnenez d’ar 05/05/2016. Un eskemm tud yaouank etrevroadel : 21 den yaouank en o zouesk 7 brezhoneger a eskemmo lire suite\nLun 16 a viz Meurzh 2015\nPlakoù, gwerzher louzeir war an hentoù a zo bet profet dezhañ ul levr war ar sujed, gant e dud kozh. Dre al levr mañ e lak Plakoù an arvesterien da veajiñ d’ur bajenn d’eben, d’ul louzaouenn d’eben. Al linad, ar c’hwervizon, ar maiz, ar sklañvez, an dres, pep hini n’eus he zalvoudegezh. Gant al louzeier, e veajomp d’ur bed d’egile, deus Breizh betek Amerika Latina.\nLun 27 a viz C’hwevrer 2012\nAn abadenn-mañ a lak war-wel, gant barzhoniezh ha fent, darvoud meskaj ar pobloù e Amerika ar Su ha neuze bugale hiron ganet deus kerent european hag indian. Penaos eo deuet a-benn ar c’hevandir-mañ da sevel un identelezh kreñv ganet deus an emgav feuls a zo bet etre ar pobloù indian hag an europeaniz ? Metis ? Indian ? An abadenn a zo ur galv d’an emgavioù habask etre pobloù ha sevenadurioù. A-benn pouezañ war al liammoù-mañ etre pobloù eo bet divizet c’hoari ar pezh e brezhoneg en ur ouzhpennañ galleg ha kastilhaneg. Digor eo neuze d’ur publik ledan lire suite\nTestenn ho kemennadenn :\nDeiziataer arvestoù tremenet\n13 a viz Du 2018\nFestival Skolioù ? Kakaw.\n3 a viz Du 2018\nFestival Celtica Maya. Ragabadenn\n18 a viz Here 2018\nLESNEVEN - DIGORADUR AR FESTIVAL\nFestival Kakaw. DIGORADUR AR FESTIVAL Da heul an abadenn : (...)\nSkolioù ? Kakaw.\n16 a viz Mezheven 2018\nKakaw. C'hoariet e vo ivez e galleg d'ar (...)\n11 a viz Mae 2018\nKakaw. ABADENN GENTAÑ\n16 a viz C’hwevrer 2018\nNena ha Polo foeterlukined. Eil nozvezh evit enoriñ Céline Soun.\n21 a viz Gwengolo 2017\nSkolioù ? Nena ha Polo foeterlukined. Abadennoù da : 9e30, 11e ha 2e30\n28 a viz Mezheven 2017\nSkolioù ? Nena ha Polo foeterlukined.\n13 a viz Mezheven 2017\n17 a viz C’hwevrer 2017\n16 a viz C’hwevrer 2017\n10 a viz C’hwevrer 2017\nSkolioù ? LA CAMINATA.\n9 a viz C’hwevrer 2017\neil a viz C’hwevrer 2017\n20 a viz Genver 2017\n19 a viz Genver 2017


Sevenadur Moustier - Wikipedia\nTakad annezet get Homo neanderthalensis\nSevenadur Moustier, anvet Mousterian ivez, zo ur sevenadur ragistorel a Henoadvezh krenn ar maen, oberiant etre 300 000 ha 30 000 vlez avamañ. Dre vras e voe diorroet ar sevenadur-mañ get Homo neanderthalensis, neoazh binvioù « mousterian » zo bet savet get tud vodern (Homo sapiens) er Reter-Nesañ. Fedoù heverkañ sevenadur Moustier eo ar feson da zibezhiañ ar vein a vez graet hentenn Levallois anezhi, ar bezioù kentañ ha roudoù kentañ ar c’hoant heneuziañ an traoù (gober get okr, fosiloù, engravañ flañchadennoù mentoniel evit klinklañ objedoù).\n3 Hin hag endro\n5 Henijinerezh ar vein hag ar c'hoad\n6 Buhez an dud\nSavet ez eus bet an anv « sevenadur Moustier » e 1869 get G. de Mortillet diàr anv lec’hienn henoniel Moustier lec’hiet e flondrenn ar Vesera ("La Vézère" e galleg) e Dordonha. Komz a reas Mortillet ag « oadvezh Moustier ». Get diskoachadennoù arall àr lec’hiennoù arall ez eus bet graet ur renabl a neuzioù boutin a verk sevenadur Moustier hag an diforc’hioù a gaver.\nUnan a sevenadurioù greanterezh ar vein a ya d’ober henoadvezh krenn ar maen eo ar Mousterian. En Europa ed a henoadvezh krenn ar maen da heul ar sevenadur Acheulean hag e zaouduegoù àr-dro 300 000 kent an amzer a-vremañ. Monet a reas ar Mousterian àr liesseurtelaat tamm ha tamm kent leuskel, àr-dro 38 000 vlez kent hon amzer, an dachenn da sevenadur Châtelperron, liammet eñ ivez get an dud Neandertal. Ar sevenadur-mañ diwezhañ, hag a verk dibenn henoadvezh krenn ar maen ha deroù henoadvezh nevez ar maen, a c’hell bout gwelet èl emdroadur naturel ar Mousterian.\nHin hag endro[kemmañ | kemmañ ar vammenn]\nBout ez eus bet e-pad henoadvezh krenn ar maen, lec’hiet er Pleistosen, neueunnadurioù bras an hin get marevezhioù ar skorn (skornvezhioù) ha marevezhioù etreskornvezhel. Annezidi Europa an amzer-hont, da lâret eo tud Neandertal, o doa anavet hinadoù kerreizh ha yen. Izeloc’h e oa live ar morioù.\nTakad[kemmañ | kemmañ ar vammenn]\nKavet ez eus bet elfennoù a sevenadur Moustier en Europa a-bezh, nemet en inizi ar mor Kreizdouar hag e lec’hlenn tapet get ar skorn. Objedoù doare Moustier zo bet kavet er Reter-Nesañ, hogen savet e vijent bet get tud vodern ( « kent-Cro-Magnon »).\nHenijinerezh ar vein hag ar c'hoad[kemmañ | kemmañ ar vammenn]\nNucleus ha skolpenn Levallois\nEskern implijet evit labourat skolpennoù maen\nSavet ez eus bet ur bochad binvioù savet diàr skolpennoù maen: rakloueroù, kraverezioù, begoù, daouduegoù bihan, ha razh. Savet int bet éc’h ober get an hentenn Levallois. Troadet e oa ul lod mat anezhe (sagaeioù,…). Labouret e veze ar c’hoad hag al lêr.\nBuhez an dud[kemmañ | kemmañ ar vammenn]\nTud Neandertal o sevenadur Mousterian a hemolc’he geotdebrerion bras (kirvi-erc’h, bizoned, gourejened, roñsed gouez) éc’h ober get teknikoù a ziskouez un ampartiz bras: kaset e veze al loened-se da doulloù-trap naturel. Eskemmoù a veze ha gwellaet e oa bet an annezadur (lochennoù, oaledoù). Soñjal a reer e oa bet tud Neandertal an dud kentañ o doa bet prederiadennoù speredel rak douaret e oa bet meur a zen get profoù e-barzh bezioù klinklet (okr, kregin), ha tud zo a soñj e c’hellehe bout roudoù lidoù relijiel. Ne gomzer ket ag “arz” evit komz ag an objedoù savet get ar “Vousterianed”, hogen gouiet a reer e veze dastumet okr, fosiloù dibar pe mein ral ha kavet ez eus bet engravadurioù mentoniel anskeudennus.\nAdtapet diwar « https://br.wikipedia.org/w/index.php?title=Sevenadur_Moustier&oldid=1793625 »\nKemmoù diwezhañ degaset d'ar bajenn-mañ d'an 6 Mae 2018, da 17:00.


Pajenn:Le Gonidec - Bibl Santel pe Levr ar Skritur Sakr, eil levr.djvu/513 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/513\nétré-z-hô holl hervez ann ézomm en doa pép-hini.\n46. Ken̄derc’hel a réan̄t ivé bemdez enn templ gan̄d eunn unvaniez vrâz, hag é torren̄t ar bara a-dî-é-tî, hag e kéméren̄t hô boéd gan̄t lévénez, ha gan̄t eeunder a galoun,\n47. O veûli Doué, ha karet é oan̄t gan̄t ann holl bobl. Hôgen ann Aotrou a greské bemdéz ann niver eûz ar ré a dlié béza salvet enn hévéleb Iliz.\n1. Hôgen Per ha Iann a biñé d’ann templ da heur ar béden péhini é oa ann naved heur.\n2. Dougen a réad eunn dén, péhini a ioa kamm a gôv hé vamm, ha bemdez é lékéad anézhan̄ é tâl dor ann templ, a c’halvet ann Or Gaer, évit ma c’houlenjé ann aluzen digan̄d ar ré a iéa enn templ.\n3. Pa wélaz hé-man̄ Per ha Iann, péré a ioa daré da von̄d enn templ, e pédé anézhô da rei ann aluzen d’ézhan̄.\n4. Ha Per, kerkoulz ha Iann, oc’h arvesti ann dén-sé, a lavaraz d’ézhan̄ : Sell ouz-omp.\n5. Hag hén̄ a zellé pîz out-hô, é géd ma rôjen̄t eunn dra-bennâg d’ézhan̄.\n6. Neûzé Per a lavaraz d’ézhan̄ : N’em eûz nag aour nag arc’han̄t ; hôgen ar péz em euz a roann d’îd. É hanô Jézuz-Krist a Nazaret, saô ha balé.\n7. Hag ô véza kroget enn hé zourn déou, é savaz anézhan̄, ha kaloun hé dreid a startaaz.\n8. Hag oc’h ôber eul lamm é savaz, hag é valéaz : hag éz éaz enn templ gan̄t-hô, ô valéa, ô lammout, hag ô veûli Doué.\n9. Hag ann holl bobl a wélaz anezhan̄ ô valéa, hag ô veûli Doué.\n10. Hôgen anaoud a réan̄t pénaoz é oa ann hini péhini a ioa azézet oud ann ôr Gaer eûz ann templ évit goulenni ann aluzen : hag é oen̄t leûn a zouez hag a estlamm gan̄d ar péz a oa c’hoarvézet gan̄t-han̄.\n11. Hag ô véza ma talc’hé Per ha Iann, ann holl bobl souézet a rédaz étrézég enn-hô béteg ar pon̄dalez a c’halveur Salomon.\n12. Hogen Per ô wélout kémen̄t-sé, a lavaraz d’ar bobl : Tûd a Israel, pérâg oc’h-hu souézet eûz a gémen̄t-man̄, pé pérâg é sellit-hu ouz-omp, é-c’hîz ma hor bé lékéat hé-man̄ da valéa gan̄d hon ners hag hor galloud ?\n13. Doué Abraham, Doué Izaak ha Doué Jakob, Doué hon Tadou en deûz meûlet hé Vâp Jézuz, péhini hoc’h eûz gwerzet, ha dinac’het dirâk Pilat, péhini en doa barnet leûskel anézhan̄ da von̄t.\n14. Hôgen c’houi hoc’h eûz dinac’het ann dén san̄tel ha gwirion, hag hoc’h eûz goulennet é vé rôet d’é-hoc’h eunn dén lazer :\n15. Ha penn-abek ar vuez hoc’h eûz lékéad d’ar marô ; hôgen Doué en deûz hé zazorc’het eûz a-douez ar ré varô ; ha nî a zô tést eûz a gémen̄t-sé.\n16. É feiz hé hanô eo, en deûz hé hanô startéet ann dén-zé, péhini hoc’h eûz gwélet, hag a anavézit : hag ar feiz a zeu anézhan̄ en deûz rôet ar iéc’hed klôk-sé dira-z-hoc’h holl.\n17. Hôgen, va breûdeûr, gouzoud a rann penaoz hoc’h eûz gréat kémen̄t-sé dré ziwiziégez, kerkoulz ha pennou hô prô.\n18. Hôgen Doué péhini en doa diouganet dré c’hénou hé holl Broféded pénaoz é c’houzan̄vché hé Grist, en deûz hé zévénet ével-sé.\n19. Grîd éta pinijen, ha distrôid ouc’h Doué, évit ma vézô lamet hô péc’héjou ;\n20. Pa vézô deûet amzer ar freskadurez dré wél ann Aotrou, hag en dévézô Doué kaset Jézuz Krist, pehini a zô bét diouganet d’é-hoc’h,\n21. Péhini a dlé béza digéméret gan̄d ann Én̄v, bétég ann amzer é péhini é vézô lekéat pép trâ er stad ken̄ta, amzer hag a zô bét diouganet gan̄d Doué adaleg ar penn-ken̄ta dré c’hénou hé Broféded san̄tel.\n22. Hôgen Moizez en deûz lavaret : Ann Aotrou hô Toué en deûz savet eûz a greiz hô preûdeûr eur Profed ével-d-oun : sélaouit-hén̄ é kémen̄t ma lavarô d’é-hoc’h.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/513&oldid=155123 »\nKemmoù diwezhañ degaset d'ar bajenn-mañ d'an 11 Kzu 2019, da 16:04.


Jean-Jacques Urvoas, ganet e Brest d'an 19 a viz Gwengolo 1959, a zo ur politiker ezel eus ar Strollad Sokialour (PS). Dilennet da gannad Kentañ pastell-vro Penn-ar-Bed (Kemper) abaoe 2007. Anvet e voe da Vinistr ar Justis d'ar 27 a viz Genver 2016, ur post ma chomas betek miz Mae 2017. E dilennadeg kannaded Mezheven 2017 e oa bet kannet gant Annaig Le Meur, eus kostezenn La République En Marche. Neuze eo aet da gelenn en-dro da Skol-veur Breizh-Izel ha skolioù-meur all.\nE 2019 e voe barnet abalamour m'en doa kaset keloù da d-Thierry Solère eus un enklask diwar e benn, pa oa Ministr ar Justis. Kondaonet e voe d'ur miz toull-bac'h gant goursez ha d'un dell-gastiz 5000 euro.\n↑ Le Monde 30/09/2019\nAdtapet diwar « https://br.wikipedia.org/w/index.php?title=Jean-Jacques_Urvoas&oldid=1867577 »\nKemmoù diwezhañ degaset d'ar bajenn-mañ d'an 10 Meu 2020, da 12:07.


Pajenn:Le Gonidec - Bibl Santel pe Levr ar Skritur Sakr, eil levr.djvu/3 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/3\nAR PROFED ISAIAS.\nTamallou ha gourdrouzou a-énep Jéruzalem.\n1. Gwélidigez Isaias, mâb Amos, en deûz gwélet diwar-benn Juda ha Jéruzalem, é deisiou Ozias, Joatan, Ac’haz, hag Ézéc’hias, rouéed Juda.\n2. Sélaouit, én̄vou, ha klev, douar, râg ann Aotrou en deûz komzet. Bugalé em eûz maget, hag em eûz savet : hôgen hî hô deûz va disprizet.\n3. Ann éjenn a anavez hé berc’hen, hag ann azen kraou hé vestr : Israel n’en deuz két va anavézet, ha va fobl n’en deûz két poellet.\n4. Gwâ ar vrôad péc’her, ar bobl karget a fallagriez, ar wenn zrouk, ar vugalé fall : dilézet ho deûz ann Aotrou, drouk-komzet hô deûz gan̄t san̄t Israel, distrôet in̄t war hô c’hîz.\n5. War béléac’h é skôinn-mé ac’hanoc’h hiviziken, c’houi péré a laka gwall war wall ? Pép penn a zô môréduz, ha pép kaloun doaniuz.\n6. Adalek kaloun ann trôad bété lein ar penn, n’eûz nétrâ a iac’h enn-han̄ : glâz, blon̄s, gouli tanuz, péhini n’eo két bét liénet, war béhini n’eûz két bét lékéat a louzou, ha n’eo két gwalc’het gan̄d éôl.\n7. Hô touar a zô didud, hô keriou a zô losket gan̄d ann tân : ann diavésidi a wast hô prô dira-z-hoc’h, ha disman̄tret é vézô, ével eûr vrô dispennet gan̄d ann énébourien.\n8. Ha merc’h Sion a vézô dilézet ével eul lôg skourrou enn eur winiek, ével eur gôdôer enn eur park kokombrou, hag ével eur géar rôet d’ar gwastadur.\n9. Ma n’en défé Aotrou ann arméou miret d’é-omp tûd eûz hor gwenn, é vijemb bét ével Sodom, é vijemp deûet da véza hén̄vel out Gomorra.\n10. Sélaouit gér ann Aotrou, prin̄sed Sodom, rôit skouarn da lézen hon Doué, pobl Gomorra.\n11. Da bétrâ eo d’in al lod brâz a viktimou-zé a gennigit d’in ; émé ann Aotrou ? A-walc’h em eûz : na garann két sakrifisou hô tourzed, na lard hô tropellou, na goad al leûéou, ann ein hag ar bouc’hed.\n12. Pa zeûec’h dira-z-oun, piou en deûz goulennet é vé kémen̄t-sé enn hô taouarn, évit mon̄d é leûren va zempl ?\n13. Na gennigit mui a zakrifiz d’in enn aner : argarzuz éo ann ézan̄s d’in. N’hellann mui gouzan̄vi hô loariou-névez, hô sabbatou, hag hô kwéliou all ; fallagr eo hô strolladou.\n14. Hô lidou eûz ar c’hen̄ta eûz ar miz, hag hô kwéliou all a gasaann em éné : da véac’h in̄t d’in, na hellann mui hô c’houzan̄vi.\n15. Pa astennod hô taouarn, é tistroinn va daoulagad diouz-hoc’h : ha\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/3&oldid=156424 »\nKemmoù diwezhañ degaset d'ar bajenn-mañ d'an 21 C'hwe 2020, da 12:48.


Ar c’hoari-echedoù - Wikipedia\nAr c’hoari-echedoù (titl orin: Schachnovelle) zo un danevell skrivet gant Stefan Zweig e 1941. E bourzh ur vag a ya eus New York da vBuenos Aires e ra ur c’hazetenner anaoudegezh gant Czentovic, kampion ar bed an echedoù, hag an Dr. B., un avokad aostrian bet jahinet gant an nazied.\n1.1 Mirko Czentovic\n1.2 An Dr. B.\n3 E mediaoù all\nMervel a reas e dad, ur bageer slav paour, pa oa Mirko daouzek vloaz. Desavet e voe an emzivad gant ur beleg a c’hoarie echedoù gant ur mignon. Deskiñ a reas ar paotr yaouank reolennoù ar c’hoari e-unan, en ur sellout ouzh an abadennoù c’hoariet gant an dud deuet. Pa voe dizoloet e dalant e voe degaset da Vienna evit peurechuiñ e studioù war an echedoù, ha dont a reas da vezañ kampion ar bed pa oa ugent vloaz.\nAn Dr. B.Aozañ\nLabourat a rae an Dr. B. gant e dad, en ur studi vihan, evit an Impalaerezh aostrian hag abatioù. Kuzhat a rae arc’hant ouzh sell an nazied, hag abalamour da se e voe tapet gant ar Gestapo, toull-bac’het en otel Métropole hag aterset. Evit derc’hel e yec’hed spered daoust ma ne wele den ebet ha n’en doa mann ebet da ober e laeras ul levr, abadennoù echedoù ennañ, hag e c’hoarias anezho en disgwel.\nKavout a ra an Dr B. dre zegouezh ur strolladig a dud, an daneveller en o zouesk, o c’hoari asembles a-enep da Czentovic. Sikouriñ a ra anezho, hag a-drugarez dezhañ ne gollont ket an abadenn. Souezhet o kavout anezhañ ken barrek war ar c’hoari e kinnigont dezhañ c’hoari e-unan a-enep d’ar c’hampion, ha dont a ra a-benn da c’hounit un abadenn. Koulskoude, dre ma c’hoari Czentovic goustad-kenañ a-ratozh-kaer, e adkrog an Dr B. da c’hoari meur a abadenn a-enep dezhañ en e benn buan-tre, evel pa oa tost d’ar follentez, ha rankout a ra paoueziñ da c’hoari.\nE mediaoù allAozañ\nE 1960 eo bet sevenet ar film Schachnovelle gant Gerd Oswald diwar an danevell.\nAr c’hoari-echedoù war lec’hienn Kuzul ar Brezhoneg\nAdtapet diwar « https://br.wikipedia.org/w/index.php?title=Ar_c’hoari-echedoù&oldid=1841218 »\nKemm diwezhañ d'an 11 Gou 2019 da 14:42\nKemmoù diwezhañ degaset d'ar bajenn-mañ d'an 11 Gou 2019, da 14:42.


Gouarnour Edward Davis (2016)\nJibraltar (saozneg: Gibraltar; spagnoleg: Gibraltar, lesanvet alies El Peñón "Ar C'hleger") zo un tiriad tramor breizhveurat lec'hiet e su al Ledenez Iberiat, war riblenn Strizh-mor Jibraltar ha hini ur pleg-mor. Hemañ a liamm ar meurvor Atlantel ouzh ar mor Kreizdouarel. An tiriad en deus un harz berr gant Spagn war-du an norzh. Ul lec'h pouezus evit al lu breizhveurat eo Jibraltar hag un diazezlec'h morlu zo lec'hiet ennañ.\n(en) alt.gibraltar FAQ\nAdtapet diwar « https://br.wikipedia.org/w/index.php?title=Jibraltar&oldid=1872012 »\nKemmoù diwezhañ degaset d'ar bajenn-mañ d'an 22 Ebr 2020, da 19:00.


Bremañ - Niv. 403\nKlask a rae paeroned emglevioù Nouméa un diskoulm evit ar c’hudennadur kanak gouest da zerc’hel ar peoc’h er vro e-pad pell. Kinniget e oa bet aozañ referendomoù. Pa vez start lakaat arguzennoù ar c’hostezennoù da gendeuziñ evit sinañ un emglev e vez implijet ar referendom gant Frañs alies. Ur benveg priziet gant politikourien an Dispac’h Meur eo. Hervezo e oa arabat lezel aozadurioù etre ar Stad hag ar geodedourien o vevañ dindan he beli. Divodet e oa bet ar sindikadoù hag ar c’hevredigezhioù gant lezenn Le Chapelier e 1791. An dilennidi zoken, ur respet roet dezho dre ar votadegoù, a c’hall bezañ gwelet evel skoilhoù na gomprenont ket e pelec’h emañ mad ar bobl. Bonaparte, Napoleon III De Gaulle… Referendomoù o deus aozet evit lakaat da devel ar brezel lezennel kaset enepto gant an dilennidi. Komzet he deus ar bobl, tavit bremañ!\nAze e verzer pegen pouezus eo stumm ar goulenn savet en ur referendom. Rebechet ez eus bet da ouarnamant Alexis Tsipras bezañ kinniget un destenn re hir d’ar 5 a viz Gouere e Bro-C’hres. Pa vez damsklaer ar goulenn e vez respontet gant an dud: “ya, harpañ a ran ar gouarnamant” pe “nann, erru on skuizh gantañ”. Broioù zo o deus un doare all d’ober gant ar mouezhiadegoù. E Suis e vezont aozet ingal diwar atiz ar geodedourien. Ur gengevread eo ar Stad. Levezonet eo he bonreizh gant hec’h aozadur. Frañs n’eo ket ur gengevread. Diaes eo d’ar Stad asantiñ votadegoù hep hec’h aotre. Taol-intrudu aozerien mouezhiadegoù Dibab (diwar-benn unaniezh Breizh hag ar frammoù politikel) a ziskouez pegen hir eo an hent c’hoazh a-raok na vefe kemeret e kont disoc’hoù votadegoù a seurt-se gant ar gouarnamant.\nEvelkent ez eus peadra da gaout spi. Hiziv an deiz e vez paeet an tailhoù ha meret an ditour yec’hed dre ar Genrouedad… Un deiz bennak e c’hallimp votiñ dre ur poellgomzer. Dont a raio da vezañ toull abegoù ar gouarnamant evit nac’h aozañ muioc’h a referendomoù..\nUl lizher gant Fulup Lannuzel.\nKeleier eus Kernev-Veur, Okitania, Kenya, Kanada...\nKamp-bac’h an Enez Hir etre 1914 ha 1919.\nMaerez nevez Barcelona, Pobloù an Andoù e Douarnenez.\nJean-Yves Cozan aet d’an Anaon, Dibab, Ti Chistr Breizh...\nAr c’hotaioù evit al laezh zo aet da hesk.\nHent Redadeg 2016, un arload gant BCD, Ai’ta!...\nKaout ur blanedenn voutin\nUn diverrañ eus istor Kanaky hag ar Ganaked.\nDaou bennad-kaoz gant Kanaked.\nDigeriñ e spered war ar bed\nKomzoù Nunë Luepack, ur filmaozer yaouank.\nUr Vretonez e Kanaky\nSoñjoù ur Vretonez zo o chom e Koné.\nSkridoù e koun ar skrivagnerez ha barzhez Naig Rozmor.\nAr soner El Maout ha teir fladenn kaset da Vremañ.\nEvit gouzout hiroc’h diwar-benn ar sportoù gouezelek.\nUr rekipe etre Breizh ha Kanaky ha cookies liesliv..\nUr stourmerez dizaon aet da vaerez Barcelona\nTaolioù-teod El Maout


Breton (br) : Template “onboard” : Natty (11.04) : Translations : onboard package : Ubuntu\nTranslated and reviewed by Alan on 2010-05-11\nDiskouez un arlun war neuñv war ar burev pa vez kuzhet onBoard. Ur c'hlik war an arlun a laka onBoard da vont war-wel en-dro.\nDiskouez un _arlun war neuñv war ar burev pa vez kuzhet onBoard.\nDisko_uez onBoard pa zibrenner ar skramm\nDiskouez onBoard pa zeu war-wel ar voestad emziviz da zibrennañ ar skramm ; gant an doare-mañ e vez arveret onBoard, da skouer, a-benn enankañ ur ger-tremen da argas an arboellerez skramm pa vez arventennet da c'houlenn diganti.\nDiskouez elfenn ar stad. Ur c'hlik war an arlun-mañ a laka da vont war-wel pe ziwar-wel.\nAr parzhioù zo tammoù testenn hag a zo skrivet pa vez pouezet war ar stokell e onBoard o klotañ ganto.\nBoestadoù emziviz zo a-fet gerioù-tremen a ziweredeka ar maez tro-dro dezho, ha neuze n'eus ket tro da glikañ war Onboard. Dre weredekat an dibarzh-mañ o do ar boestadoù-emziviz-mañ un emzalc'h reizh hag oberiant e chomo ar maez tro dro d'ar voestad emziviz. Hegerz eo an dibarzh-mañ e penel lankañ ar c'halvezouriezhoù ameilañ.\nTranslated and reviewed by Alan on 2010-05-30


Buhez ar Sent/1894/Hor Zalver var menez Thabor - Wikimammenn\nBuhez ar Sent/1894/Hor Zalver var menez Thabor\n◄ Introun Varia ann-Erc’h Hor Zalver var menez Thabor Kajetan ►\nar c’houec’hved devez a viz eost\nHOR ZALVER VAR MENEZ THABOR\nEunn devez, epad m’edo o prezeg he Aviel dre ar Judee, hor Zalver Jezuz-Krist a gemeraz tri euz he ebestel. Per, Jakez ha Iann, hag ho c’hasaz ganthan a gostez var eur menez huel. Ar menez-se oa menez Thabor. Enn eur erruout eno, hor Zalver en em lakeaz da bedi ; mes a greiz he bedenn e chenchaz doare enn eunn taol kount. He dal a deuaz da veza skeduz evel ann heol, hag he viskamant, guenn evel ann erc’h.\nHa setu Moizes hag Elias oc’h en em ziskouez var ar menez, ha Jezuz hag hi o kaoseal asambles.\nEstlammet-holl o velet kement all, sant Per a lavaraz raktal : « — Mestr, eunn dudi eo beza ama ; mar kirit, ni zavo ama tri delt, unan evidhoc’h, eunn all evit Moizes hag eunn all evit Elias. » N’oa ket he gomz ganthan peur-achuet pa oue goloet, hen hag ann daou abostol all, gant eur goabrenn lugernuz.\nHa setu eur vouez o tont euz ar goabrenn-ze, hag o lavaret : « — Hema eo va Mab muia karet, annhini m’eo va holl flijadur sonjal ennhan ; selaouit-hen. »\nO klevet ar vouez-ma, ann diskibien a oue spountet, hag a gouezaz var ho fenn d’ann douar. Mes hor Zalver a ieaz d’ho c’haout, hag a douchaz outho enn eur lavaret : « — Savit enn ho sa, ha n’o pezet aoun ebed. » Kerkent e savchont ho daoulagad, ha ne veljont mui den enn dro d’ezho nemed Jezuz. Goudeze, p’edont o tiskenn divar ar menez, hor Zalver a lavaraz d’ezho evelhenn : « — Ne livirit grik euz ar pez oc’h euz guelet bremaik ken na vezo savet Mab ann den euz a varo da veo. »\nHor Zalver Jezuz-Krist n’en em ziskouezaz er stad-se a c’hloar, dirak ann tri abostol a garie ar muia, nemed evit ho c’hrenvaat er feiz. Klask a rea miret outho da fallgalouni pa her gueljent goapeat, karget a vez hag a zismegans, hag evel breset etre treid ann dud, enn amzer he basion hag he varo. C’hoant en doa ive da rei da anaout d’ezho ar c’hloar a ioa ouz ho gortoz ho-unan er baradoz ma vijent fidel da gerzet bepred var he roudou epad ar vuez-ma. Evelse ive, ma laka avechou ann Aotrou Doue da bara var hoc’h ene evel eur sklerijenn euz ann env, ma ro d’ehoc’h avechou evel eunn tanva euz a joauzdet ar Zent hag ann Elez, ne d-eo ken nebeut nemed evit rei muioc’h a nerz d’ho kaloun hag ober d’ehoc’h chom startoc’h enn ho tever p’en em gavot adarre evel beuzet enn eur mor a c’houervder, pa gouezo adarre eur barr-enkrez bennag var ho spered, pe pa stago eur goall boan bennag ouz ho korf ; ne d-eo erfin nemed evit rei d’ehoc’h da goumpren muioc’h-mui eo dre hent ar groaz e tleit bale er bed-ma evel Jezuz mar fell d’ehoc’h beza euruz asambles ganthan er bed all.\nO velet ann doare skeduz a gemeraz hor Zalver var menez Thabor, sant Per a lavaraz dioc’htu : « — Eunn dudi eo beza ama. » Setu aze ive petra livirimp hed ann holl eternite mar d-eomp d’ar baradoz. Mes, da c’hortoz, e c’hellomp lavaret ar memes tra, ma ren Doue enn hor c’haloun dre he c’hras hag he garantez ; rak neuze ema Jezuz ganeomp e guirionez, ha mar d-ema Jezuz ganeomp penaoz e kredfemp en em glemm ?\nGoude beza bet var menez Thabor, Hor Zalver a bignaz heb dale d’ar C’halvar, ha sked he c’hloar ne oue guelet nemed enn eur dremen, eleac’h poaniou he basion a badaz pellik amzer. Avechou ive Doue a ro d’eomp evel eunn tanva euz joauzdet ann env. Ne vez ket hirbaduz avad peurvuia ; ha n’eo roet nemed evit krenvaat ar galoun abenn ma teuio adarre eur beac’h enkrez bennag d’he goaska. Hounnez eo al lezenn : evit kaout perz e gloar Jezuz eo red dougen ar groaz a unan ganthan.\nAdtapet diwar « https://br.wikisource.org/w/index.php?title=Buhez_ar_Sent/1894/Hor_Zalver_var_menez_Thabor&oldid=29455 »\nKemmoù diwezhañ degaset d'ar bajenn-mañ d'an 20 Kzu 2011, da 15:10.


A-ramp war'r gomz - gant Yann-Ber Piriou - RADIO KREIZ BREIZH\nA-ramp war’r gomz – gant Yann-Ber Piriou\nYezhoù ar vugale\nYann-Ber Piriou, kelenner ha skrivagner, a zifenn ar brezhoneg mes ivez pinvidigezh an holl yezhoù deus an holl pobloù. Kelenner war ar saozneg, skrivagner e brezhoneg hag e galleg, komz a ra deomp deus e liamm dezhañ gant ar brezhoneg hag gant ar barzhoniezh pa oa bihan ha perak e tle ar vugale gouzout meur a yezh.\nBarzhoneg : Raksrid al levr barzhoneg « Bord an oabl » gant Louis-Jacques Suignard, skrivet gant Yann-Ber Piriou ha lennet gant Louis-Jacuqes Suignard\nAr varzhoniezh a ro tu d’un den da lakaat war baper ar pezh a c’hell bezañ start da lâret a-wezhoù, start da eskemm gant ar reoù all. Yann-Ber Piriou a gomz deomp deus an droidigezh-mañ : troidigezh ar santimantoù dre skrid ha troidigezh ur barzhoneg e meur a yezh.\nBarzhoneg : « Pourquoi n’écrivez-vous pas en français » tennet deus al levr « Kestell-traezh evit kezeg ar mor » gant Yann-Ber Piriou, lennet gant Liliane Thoraval.\nKendalc’homp gant sujed an droidigezh gant Yann-Ber Piriou, skrivagner liesyezhek. Hemañ a zispleg perak eo fromet muioc’h gant ar ger tan e brezhoneg evit gant ar ger feu e galleg, ha penaos e ra evit treuzkas santimantoù ken kreñv e meur a yezh.\nBarzhoneg : Yann-Bêr Piriou a gan ul lodenn deus ar ganaouenn « Spered an tan », bet skrivet gant Pêr-Jakez Helias ha lakaet en sonerezh gant Polig Montjarret.\nLiamm ar sonerezh gant ar barzhoniezh\nYann-Ber Piriou a zo ur skrivagner a vro-Dreger. Bet o vevañ e Kaledonia Nevez ‘pad e vugaleaj, kontañ a ra deomp penaos eo deuet ar varzhoniezh dezhañ. Dre kanaouennoù e dad e brezhoneg hag e galleg eo bet kizidikaet d’ar c’han, ha dre-se, d’ar barzhoniezh.\nBarzhoneg : Barzhonegoù verr tennet deus levr Yann-Ber Piriou « Kestell-traezh evit kezeg ar mor » lennet gant Liliane Thoraval\nLes lais bretons\nEvit kaout d’ober gant ur yezh eo mat gouzout eo bet ar yezh-mañ implijet en ul lennegezh uhel gwechall. Evit ar brezhoneg, eo bet « les lays bretons » skouer ar werzhaoueriezh brezhonek. Yann-Ber Piriou a oa kelennet e Skol-Veur Roazhon II ha komz a ra deomp deus ar skridoù-mañ.\nBarzhoneg : « Mab ar c’hog » tennet deus al levr « Kestell-traez kezeg ar mor » gant Yann-Ber Piriou, lennet gant Liliane Thoraval\nPenaos treuzkas d’ar re yaouank kuriusted ar yezhoù vihan ? Yann-Ber Piriou a gont deomp pegen pouezus eo da vab-den derc’hel an holl yezhoù. Bet o vevañ e Kaledonia Nevez, heuliet ‘n eus istor ar yezh Kanak. Reiñ a ra deomp e sell war stad ar brezhoneg hiriv an deiz.\nBarzhoneg : Ur barzhoneg skrivet ha lennet gant Yann-Ber Piriou ha n’eo ket bet embannet.\nMont pelloc’h gant ar yezh dre ar varzhonegoù\nPetra eo rol ar barzhoniezh ‘ba buhez un den ? Perak emañ ken pouezus evit lod skrivañ barzhonegoù ? Yann-Ber Piriou, skrivagner barzhonegoù ha bet kelenner e brezhoneg a gont deomp an interest a c’hell kaout an nen da skrivañ barzhonegoù ha da vont pelloc’h en ur yezh.\nBarzhoneg : Ur barzhoneg bet skrivet ha lennet gant Yann-Ber Piriou ha n’eo ket bet embannet.\nYann-Ber Piriou a gomz deomp deus e douetañs pa skriv barzhonegoù hag e mod da labourat. Barzhonegoù verr a blij dezhañ ha kontañ a ra pegen pouezus eo evitañ anavezout reoù ‘zo dre eñvor evit sioulaat e vennozhioù du. Moutig, e gazh a teu d’ober un tamm tro ivez.\nBarzhonegoù stourm Añjela Duval\n« Défense de cracher par terre et de parler breton » a zo ul lvr barzhonegoù stourm, skrivet gant meur a hini, e brezhoneg hag e galleg, bet renablet gant Yann-Ber Piriou e 1970. Ul levr pouezus evitañ peogwir, pa oa distroet deus Kaledonia Nevez, en doa c’hoant cheñch penn d’ar vazh da geñver an dismegañs a veve an dud war ar maez da geñver o sevenadur hag o mod bevañ. Hag un nebeut barzhonegoù el levr a zo bet skrivet gant Añjela Duval.\nBarzhoneg : « Diskar ar c’hleuzioù » gant Añjela Duval, bet skrivet e 1967 hag embannet el levr « Défense de cracher par terre et de parler breton ».\nDizoloeiñ barzhonegoù Añjela Duval\nPa oa distro Yann-Ber Piriou deus Kaledonia Nevez en doa bet c’hoant mont da welet ur bern brezhonnegerien.ezed ampart. Ur beleg deus ar C’hozh Marc’had en doa komzet dezhañ deus ur plac’h a skrive kalz a varzhonegoù. Setu neuze Yann-Bêr Piriou, bet gant e velomoteur betek Traoñ an Dour ha graet anaoudegezh Añjela Duval.\nBarzhoneg : « Ar roñfled » gant Añjela Duval, skrivet e 1964 hag embannet el levr « Défense de cracher par terre et de parler breton ».\nBarzhonegoù-deiz Añjela Duval\nPerak eo ken brudet Añjela Duval ? Petra he deus dihunet ‘ba spered an dud ? Al liamm d’an natur ha d’he labour, a reponst Yann-Ber Piriou. Petra oa ar stourm evit ar brezhoneg d’ar c’houlz-se ? Penaos e veze bevet gant an dud an dismegañs a veze war o mod bevañ ? Marteze eo bet se ivez labour Añjela, degas barzhoniezh ha braventez da mod buhez an dud war ar maez e Breizh, er bloavezhioù 1970 hag hiriv an deiz c’hoazh.\nBarzhoneg : « Barzhonegoù-noz, barzhonegoù-deiz » gant Añjela Duval, skrivet e 1966 hag embannet e levr Yann-Ber Piriou « Défense de cracher par terre et de parler breton »